[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.6.2008

COM(2008) 368 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Έκθεση επί της πολιτικής ανταγωνισμού 2007{SEC(2008)2038}

1. Tο 2007 η πολιτική ανταγωνισμού συνέχισε να βελτιώνει τη λειτουργία των αγορών προς όφελος των καταναλωτών και των επιχειρήσεων στην Ευρώπη . Στο πλαίσιο αυτό περιλαμβάνονται, μεταξύ άλλων, η έρευνα και η επιβολή κυρώσεων για αντιανταγωνιστική συμπεριφορά φορέων της αγοράς, καθώς και η αντιμετώπιση αντιανταγωνιστικών δομών και κανόνων της αγοράς σε όλους τους σημαντικούς τομείς της οικονομίας. Επιπλέον, η πολιτική ανταγωνισμού ενσωματώθηκε στο ευρύτερο πρόγραμμα οικονομικών μεταρρυθμίσεων της Επιτροπής — τη στρατηγική της Λισαβόνας.

2. Στο πρώτο τμήμα της παρούσας έκθεσης γίνεται επισκόπηση του τρόπου με τον οποίο αναπτύχθηκαν περαιτέρω και τέθηκαν σε εφαρμογή τα μέσα άσκησης της πολιτικής ανταγωνισμού και, συγκεκριμένα, οι κανόνες για τις συμπράξεις, τις συγκεντρώσεις και τις κρατικές ενισχύσεις. Στο δεύτερο τμήμα της έκθεσης εξετάζεται πώς αυτά και άλλα μέσα εφαρμόσθηκαν σε επιμέρους τομείς . Στο τρίτο τμήμα γίνεται επισκόπηση της συνεργασίας στο πλαίσιο του Ευρωπαϊκού Δικτύου Ανταγωνισμού (ΕΔΑ) και με τα εθνικά δικαστήρια . Το τέταρτο τμήμα αφορά τις διεθνείς δραστηριότητες . Τέλος, στο πέμπτο τμήμα γίνεται σύντομη περιγραφή της διοργανικής συνεργασίας . Περισσότερες πληροφορίες είναι διαθέσιμες στο λεπτομερές Έγγραφο Εργασίας των Υπηρεσιών της Επιτροπής και στην ιστοσελίδα της Γενικής Διεύθυνσης Ανταγωνισμού[1].

1. Μεσα

1.1. Αντιμονοπωλιακή πολιτική – άρθρα 81 και 82 της συνθήκης ΕΚ

1.1.1. Διαμόρφωση των κανόνων και της πολιτικής

3. Η αποτελεσματική αντιμετώπιση των συμπράξεων , εκτός από την επιβολή κυρώσεων για την πάταξη και την αποτροπή αυτής της ολέθριας μορφής αντιανταγωνιστικής συμπεριφοράς, απαιτεί την παροχή κινήτρων στους φορείς της αγοράς ώστε να καταγγέλλουν τις εν λόγω συμπράξεις. Η πολιτική επιείκειας της Επιτροπής προσφέρει κίνητρα στα μέλη των συμπράξεων ώστε να καταγγέλλουν τις παράνομες δραστηριότητές τους. Τον Δεκέμβριο του 2006 εκδόθηκε η αναθεωρημένη ανακοίνωση περί επιείκειας (εφεξής «η ανακοίνωση του 2006»)[2]. Πρόκειται για την τρίτη ανακοίνωση περί επιείκειας, η οποία ακολουθεί δύο προηγούμενες εκδοχές του 1996 και του 2002. Η Επιτροπή έλαβε 20 αιτήσεις απαλλαγής[3] και 11 αιτήσεις μείωσης προστίμων σύμφωνα με την ανακοίνωση του 2006 αφότου η ανακοίνωση τέθηκε σε ισχύ έως το τέλος του 2007.

4. Η Πράσινη Βίβλος για τις αγωγές αποζημίωσης για παράβαση των αντιμονοπωλιακών κανόνων της ΕΚ , την οποία εξέδωσε η Επιτροπή το 2005, έτυχε ισχυρής υποστήριξης σε ψήφισμα του Ευρωπαϊκού Κοινοβουλίου με το οποίο καλούσε την Επιτροπή να εκπονήσει Λευκή Βίβλο με λεπτομερείς προτάσεις ώστε να καταστούν αποτελεσματικότερες οι αγωγές αποζημίωσης για παράβαση των αντιμονοπωλιακών κανόνων[4]. Κατά την εκπόνηση της Λευκής Βίβλου, η Επιτροπή διεξήγαγε ευρείες διαβουλεύσεις με αντιπροσώπους των κυβερνήσεων των κρατών μελών, δικαστές από τα εθνικά δικαστήρια, εκπροσώπους της βιομηχανίας, ενώσεις καταναλωτών, τη νομική κοινότητα και πολλούς άλλους φορείς.

1.1.2. Εφαρμογή των κανόνων

5. Η Επιτροπή εξακολούθησε να δίνει άμεση προτεραιότητα στον εντοπισμό, τη διερεύνηση και την επιβολή κυρώσεων στις συμπράξεις, εστιάζοντας την προσοχή της σε σημαντικές και ιδιαίτερης σοβαρότητας συμπράξεις , ιδίως παγκόσμιας ή ευρωπαϊκής εμβέλειας. Η Επιτροπή εξέδωσε οκτώ τελικές αποφάσεις[5] με τις οποίες επέβαλε πρόστιμα συνολικού ύψους 3,334 δισ. ευρώ σε 41[6] επιχειρήσεις (ενώ το 2006 είχε εκδώσει επτά τελικές αποφάσεις με τις οποίες επέβαλε πρόστιμα συνολικού ύψους 1,846 δισ. ευρώ σε 41[7] επιχειρήσεις). Στην υπόθεση « Ανελκυστήρες και κυλιόμενες κλίμακες » η Επιτροπή επέβαλε το υψηλότερο μέχρι σήμερα πρόστιμο σε υπόθεση σύμπραξης (992 εκατ. ευρώ) και συγχρόνως το υψηλότερο πρόστιμο ανά επιχείρηση για παράβαση της νομοθεσίας περί συμπράξεων (477 εκατ. ευρώ[8]).

6. Η Επιτροπή κατόρθωσε να αποκαλύψει αρκετές συμπράξεις με δική της πρωτοβουλία. Οι πρόσφατες υποθέσεις Ανελκυστήρες και κυλιόμενες κλίμακες , Μεταλλικά ψιλικά είδη: συνδετήρες , Επαγγελματικές βιντεοκασέτες και Επίπεδο γυαλί αποδεικνύουν ότι, μολονότι η πολιτική επιείκειας της Επιτροπής αποτελεί αποτελεσματικό εργαλείο για την εξιχνίαση συμπράξεων, η Επιτροπή δεν εξαρτάται από αποδεικτικά στοιχεία τα οποία παρέχουν οι επιχειρήσεις που υποβάλλουν αίτηση επιείκειας προκειμένου να αποκαλύψει πρακτικές συμπράξεων. Η Επιτροπή εξακολουθεί να αποδίδει ιδιαίτερη σημασία σε τέτοιες αυτεπάγγελτες έρευνες, οι οποίες μπορεί να προκύψουν από την παρακολούθηση της αγοράς, από έρευνες σε επιμέρους κλάδους, από καταγγελίες, καθώς και μέσω των εθνικών αρχών ανταγωνισμού στο Ευρωπαϊκό Δίκτυο Ανταγωνισμού.

7. Σε συνέχεια της έρευνας στον κλάδο των χρηματοπιστωτικών υπηρεσιών, η οποία ξεκίνησε το 2005, η Επιτροπή εξέδωσε αποφάσεις απαγόρευσης δυνάμει του άρθρου 81 της συνθήκης ΕΚ στις υποθέσεις Groupement des Cartes Bancaires, Morgan Stanley/Visa και MasterCard , οι οποίες αφορούσαν συστήματα καρτών πληρωμής (βλ. 2.2. κατωτέρω).

8. Η Επιτροπή συνέχισε να επιβάλλει κυρώσεις σε περιπτώσεις κατάχρησης δεσπόζουσας θέσης, και μάλιστα σε βιομηχανίες δικτύου, οι οποίες διαδραματίζουν καθοριστικό ρόλο για την ανταγωνιστικότητα της Ευρώπης. Στις 4 Ιουλίου, η Επιτροπή εξέδωσε απόφαση κατά του ισπανικού κατεστημένου τηλεπικοινωνιακού φορέα Telefónica για σοβαρότατη κατάχρηση της δεσπόζουσας θέσης του στην ισπανική αγορά ευρυζωνικών επικοινωνιών. Επιβλήθηκε πρόστιμο ύψους 151 875 000 ευρώ. Η επίδικη συμπεριφορά αφορούσε συμπίεση των περιθωρίων από την Telefónica μεταξύ των χονδρικών τιμών που χρέωνε στους ανταγωνιστές της και των λιανικών τιμών που χρέωνε στους δικούς της πελάτες από το 2001 έως το 2006.

9. Στις 11 Οκτωβρίου η Επιτροπή εξέδωσε απόφαση δυνάμει του άρθρου 9 σχετικά με τις μακροπρόθεσμες συμβάσεις προμήθειας φυσικού αερίου που είχε συνάψει η Distrigas στο Βέλγιο. Με αυτή την απόφαση, η Επιτροπή καθιστά νομικά υποχρεωτικό έως το 2011 ένα σύνολο δεσμεύσεων που προσφέρθηκε να αναλάβει η Distrigas για να άρει τις ανησυχίες που εξέφρασε η Επιτροπή κατά τη διάρκεια έρευνας που διενήργησε δυνάμει του άρθρου 82. Με τις δεσμεύσεις αυτές εξασφαλίζεται ότι η Distrigas δεν θα δεσμεύσει εκ των προτέρων υπερβολικό ποσοστό πελατών της για περισσότερο από ένα έτος, ενώ συγχρόνως η Distrigas εξασφαλίζει τη μέγιστη δυνατή ευελιξία κατά τη διαχείριση του χαρτοφυλακίου των συμβάσεών της.

1.2. Κρατικά μέτρα

10. Τον Ιούνιο η Επιτροπή περάτωσε διαδικασία επί παραβάσει δυνάμει του άρθρου 226 της συνθήκης ΕΚ κατά της Τσεχικής Δημοκρατίας, η οποία είχε περιορίσει την εξουσία της Τσεχικής Αρχής Ανταγωνισμού να εφαρμόζει τα άρθρα 81 και 82 της συνθήκης ΕΚ σε περιπτώσεις αντιανταγωνιστικής συμπεριφοράς στον τομέα των ηλεκτρονικών επικοινωνιών[9]. Κατόπιν αιτιολογημένης γνώμης που εκδόθηκε τον Μάρτιο[10], η επίμαχη διάταξη του τσεχικού νόμου περί ανταγωνισμού καταργήθηκε, και η κοινοτική νομοθεσία περί ανταγωνισμού μπορεί πλέον να εφαρμόζεται πλήρως από την Τσεχική Αρχή Ανταγωνισμού.

11. Η απόκτηση του από κοινού ελέγχου της Endesa από τις επιχειρήσεις Enel και Acciona κοινοποιήθηκε στην Επιτροπή στις 31 Μαΐου και εγκρίθηκε άνευ όρων στις 5 Ιουλίου. Ωστόσο, όταν η Enel και η Acciona ζήτησαν την έγκριση της ισπανικής Ρυθμιστικής Αρχής Ενέργειας (CNE) για την εξαγορά στην οποία προέβησαν, η CNE την ενέκρινε επιβάλλοντας ορισμένες υποχρεώσεις. Στις 5 Δεκεμβρίου, η Επιτροπή εξέδωσε απόφαση δυνάμει του άρθρου 21 του κοινοτικού κανονισμού συγκεντρώσεων [11] , στην οποία διαπιστώνεται ότι η απόφαση της CNE, όπως τροποποιήθηκε εν μέρει, παραβαίνει το εν λόγω άρθρο.

1.3. Έλεγχος των συγκεντρώσεων

1.3.1. Διαμόρφωση των κανόνων και της πολιτικής

12. Για την παροχή καλύτερων κατευθύνσεων σχετικά με ζητήματα δικαιοδοσίας στον τομέα του ελέγχου των συγκεντρώσεων, η Επιτροπή εξέδωσε στις 10 Ιουλίου κωδικοποιημένη ανακοίνωση για θέματα δικαιοδοσίας βάσει του κανονισμού συγκεντρώσεων (εφεξής «ανακοίνωση για θέματα δικαιοδοσίας» ή «ανακοίνωση»)[12]. Η ανακοίνωση για θέματα δικαιοδοσίας αντικαθιστά τις τέσσερις προηγούμενες ανακοινώσεις του 1998[13] οι οποίες αφορούν ζητήματα δικαιοδοσίας βάσει του προηγούμενου κανονισμού συγκεντρώσεων 4064/89. Με εξαίρεση τις παραπομπές, η νέα ανακοίνωση καλύπτει, επομένως, σε ένα ενιαίο κείμενο όλα τα στοιχεία βάσει των οποίων μπορεί να διαπιστωθεί η δικαιοδοσία της Επιτροπής σύμφωνα με τον κανονισμό συγκεντρώσεων.

13. Στις 28 Νοεμβρίου, η Επιτροπή ενέκρινε κατευθυντήριες γραμμές για την αξιολόγηση των μη οριζόντιων συγκεντρώσεων σύμφωνα με τον κανονισμό συγκεντρώσεων. Οι μη οριζόντιες συγκεντρώσεις συμπεριλαμβάνουν τις κάθετες συγκεντρώσεις, όπως η εξαγορά προμηθευτή από πελάτη (π.χ. σε περίπτωση που κατασκευαστής αυτοκινήτων εξαγοράσει προμηθευτή κιβωτίων ταχυτήτων), και τις διαγώνιες συγκεντρώσεις, οι οποίες αφορούν επιχειρήσεις οι δραστηριότητες των οποίων είναι συμπληρωματικές ή σχετίζονται με άλλο τρόπο (π.χ. σε περίπτωση που εταιρεία η οποία κατασκευάζει ξυράφια εξαγοράσει εταιρεία που παράγει αφρό ξυρίσματος). Οι κατευθυντήριες γραμμές για την αξιολόγηση των μη οριζόντιων συγκεντρώσεων συμπληρώνουν τις υφιστάμενες κατευθυντήριες γραμμές για τις οριζόντιες συγκεντρώσεις, οι οποίες αφορούν τις συγκεντρώσεις επιχειρήσεων που συναγωνίζονται στις ίδιες αγορές.

14. Για να αποσαφηνίσει την πολιτική της όσον αφορά τα διορθωτικά μέτρα για τον έλεγχο των συγκεντρώσεων, η Επιτροπή άρχισε δημόσια διαβούλευση σχετικά με το σχέδιο αναθεωρημένης ανακοίνωσης για τα διορθωτικά μέτρα. Τα διορθωτικά μέτρα αποτελούν τροποποιήσεις σε συγχώνευση τις οποίες προτείνουν τα συγχωνευόμενα μέρη για να αντιμετωπίσουν δυνητικά προβλήματα ανταγωνισμού που εντόπισε η Επιτροπή. Με την αναθεωρημένη ανακοίνωση σχετικά με τα διαρθρωτικά μέτρα θα ενημερωθεί και θα αντικατασταθεί η ισχύουσα ανακοίνωση.

1.3.2. Εφαρμογή των κανόνων

15. Ο αριθμός των υποθέσεων συγκεντρώσεων που κοινοποιήθηκαν στην Επιτροπή ανήλθε στο άνευ προηγουμένου υψηλό επίπεδο των 402, παρουσίασε δηλ. αύξηση άνω του 12% έναντι των 356 υποθέσεων που κοινοποιήθηκαν το 2006. Κατά το τελευταίο τρίμηνο του έτους, ο αριθμός των κοινοποιήσεων μειώθηκε τόσο σε σχέση με τα προηγούμενα τρίμηνα όσο και με το τελευταίο τρίμηνο του 2006. Συνολικά, η Επιτροπή εξέδωσε 396 τελικές αποφάσεις το 2007, από τις οποίες οι 368 εγκρίθηκαν κατά την πρώτη φάση χωρίς όρους. Από αυτές τις υποθέσεις οι οποίες εγκρίθηκαν κατά την πρώτη φάση χωρίς όρους, οι 238 (δηλ. το 65%) έλαβαν έγκριση βάσει της απλουστευμένη διαδικασίας. Άλλες 18 υποθέσεις εγκρίθηκαν κατά την πρώτη φάση υπό όρους.

16. Δέκα αποφάσεις εκδόθηκαν μετά από εμπεριστατωμένες έρευνες κατά τη δεύτερη φάση. Πέντε από τις σχετικές υποθέσεις εγκρίθηκαν άνευ όρων, ενώ τέσσερις έλαβαν έγκριση υπό όρους. Μία πράξη — μια οριζόντια συγκέντρωση που περιλάμβανε πρόταση εξαγοράς της Aer Lingus από την Ryanair— απαγορεύθηκε (βλ. 2.7. κατωτέρω).

1.4. Έλεγχος κρατικών ενισχύσεων

1.4.1. Διαμόρφωση των κανόνων και της πολιτικής

17. Η Επιτροπή συνέχισε την εφαρμογή του σχεδίου δράσης για τις κρατικές ενισχύσεις που θεσπίσθηκε το 2005. Η Επιτροπή ενέκρινε μια νέα μέθοδο για τον καθορισμό των επιτοκίων αναφοράς και προεξόφλησης [14], η οποία είναι περισσότερο σύμφωνη με τις αρχές της αγοράς δεδομένου ότι λαμβάνεται πλέον υπόψη η συγκεκριμένη κατάσταση μιας επιχείρησης ή ενός σχεδίου.

18. Η Επιτροπή άρχισε διαδικασία διαβούλευσης σχετικά με σχέδιο κανονισμού γενικής απαλλαγής κατά κατηγορίες («ΚΓΑΚ») στον τομέα των κρατικών ενισχύσεων[15]. Με τον κανονισμό αυτό θα απλοποιηθούν και θα ενοποιηθούν οι πέντε ισχύοντες κανονισμοί γενικής απαλλαγής κατά κατηγορίες. Πρόκειται για τους κανονισμούς σχετικά με τις ενισχύσεις υπέρ ΜΜΕ, τις ενισχύσεις για την έρευνα και την ανάπτυξη υπέρ ΜΜΕ, τις ενισχύσεις για την απασχόληση, τις ενισχύσεις για την επαγγελματική κατάρτιση και τις περιφερειακές ενισχύσεις. Επιπλέον, θα διευρυνθεί το πεδίο εφαρμογής των υφιστάμενων απαλλαγών κατά κατηγορίες ώστε να καλύπτει ορισμένες κατηγορίες νέων ενισχύσεων. Ο ΚΓΑΚ προβλέπεται να εκδοθεί από την Επιτροπή τον Ιούνιο του 2008.

19. Στις 13 Ιουνίου η Επιτροπή αποφάσισε να παρατείνει έως την 31η Δεκεμβρίου 2009 το αργότερο την ισχύ της ανακοίνωσης για τον κινηματογράφο του 2001, η οποία περιλαμβάνει διατάξεις σχετικά με τις κρατικές ενισχύσεις στα κινηματογραφικά και άλλα οπτικοακουστικά έργα.

20. Το 2007, η Επιτροπή κίνησε επίσης διαδικασία για την αναθεώρηση της ανακοίνωσής της σχετικά με την εφαρμογή των άρθρων 87 και 88 της συνθήκης ΕK στις κρατικές ενισχύσεις με τη μορφή εγγυήσεων . Tο σχέδιο της ανακοίνωσης i) αποσαφηνίζει τις προϋποθέσεις υπό τις οποίες υπάρχει ή δεν υπάρχει ενίσχυση με τη μορφή εγγυήσεων και ii) προσδιορίζει το σχετικό ποσό της ενίσχυσης βάσει αναφορών στην αγορά και ανάλυσης του κινδύνου. Η νέα ανακοίνωση αναμένεται να εκδοθεί από την Επιτροπή έως το τέλος Μαΐου 2008.

1.4.2. Εφαρμογή των κανόνων

21. Μετά από τον εξαιρετικά υψηλό αριθμό κοινοποιήσεων κρατικών ενισχύσεων που υποβλήθηκαν το 2006 (922), οι νέες υποθέσεις που κοινοποιήθηκαν από τα κράτη μέλη ανήλθαν σε 777 το 2007[16]. Ο αριθμός αυτός παραμένει, ωστόσο, σημαντικά υψηλότερος από τα επίπεδα του 2004 και του 2005. Επιπλέον, η μείωση που παρατηρείται είναι σύμφωνη με τη δέσμευση της Επιτροπής να διευκολύνει τη χορήγηση ενισχύσεων μέσω απαλλαγών κατά κατηγορίες και να εστιάσει την πολιτική της σε εκείνα τα είδη ενισχύσεων που προκαλούν περισσότερες στρεβλώσεις του ανταγωνισμού. Το 2007, τα κράτη μέλη μπόρεσαν να εφαρμόσουν περισσότερο από 1.100 μέτρα χωρίς εκ των προτέρων κοινοποίηση στην Επιτροπή[17], έναντι 410 μέτρων που απαλλάχθηκαν κατά κατηγορία το 2006.

22. Η Επιτροπή εξέδωσε 629 τελικές αποφάσεις περί κρατικών ενισχύσεων[18] το 2007. Στη συντριπτική πλειονότητα των υποθέσεων, η Επιτροπή ενέκρινε τα μέτρα χωρίς επίσημη έρευνα, καταλήγοντας στο συμπέρασμα ότι η εξετασθείσα ενίσχυση ήταν συμβατή με τους κανόνες περί κρατικών ενισχύσεων (87% του συνόλου των αποφάσεων το 2007) ή δεν συνιστούσε κρατική ενίσχυση (5% του συνόλου των αποφάσεων).

23. Η Επιτροπή δημοσίευσε δύο εκδόσεις των Πινάκων Παρακολούθησης των Κρατικών Ενισχύσεων[19] το 2007. Από την επικαιροποίηση του φθινοπώρου του 2007[20] προκύπτει ότι κατά τα προηγούμενα έξι έτη τα κράτη μέλη προσέγγισαν τον στόχο του Ευρωπαϊκού Συμβουλίου για λιγότερες αλλά καλύτερα στοχευμένες ενισχύσεις . Συγκεκριμένα, τα κράτη μέλη της ΕΕ-10 αναπροσανατόλισαν σταδιακά τις κρατικές τους ενισχύσεις προς οριζόντιους στόχους κοινού ενδιαφέροντος, όπως η περιφερειακή ανάπτυξη, η Ε&Α, οι ΜΜΕ και η προστασία του περιβάλλοντος.

24. Το 2007, η Επιτροπή ενέκρινε τους χάρτες περιφερειακών ενισχύσεων [21] της Βουλγαρίας και της Ρουμανίας, καθώς και του Βελγίου, της Κύπρου, της Δανίας, της Γαλλίας, της Ιταλίας, των Κάτω Χωρών και της Πορτογαλίας, έτσι ώστε έχουν πλέον εγκριθεί χάρτες περιφερειακών ενισχύσεων για την περίοδο 2007–2013 για όλα τα κράτη μέλη. Η Επιτροπή επέτρεψε τη χορήγηση περιφερειακών ενισχύσεων για μια σειρά μεγάλων επενδυτικών σχεδίων [22].

25. Οι κοινοποιηθείσες ενισχύσεις για την έρευνα και ανάπτυξη και την καινοτομία , οι οποίες δεν είχαν ακόμα εξετασθεί έως την 1η Ιανουαρίου, καθώς και όλες οι νέες κοινοποιήσεις που έλαβε η Επιτροπή κατά το έτος αναφοράς, αξιολογήθηκαν βάσει του νέου πλαισίου [23]. Η Επιτροπή ενέκρινε 48 κοινοποιηθέντα καθεστώτα για την Ε&Α και/ή την καινοτομία. Επιπλέον, ενέκρινε τέσσερα μέτρα ενισχύσεων τα οποία δεν υπερέβαιναν τα ανώτατα όρια που καθιστούν υποχρεωτική λεπτομερή αξιολόγηση βάσει του κεφαλαίου 7 του πλαισίου. Η Επιτροπή εξέδωσε οκτώ αποφάσεις με λεπτομερή αξιολόγηση μεγάλων ποσών ενισχύσεων σε σχέδια βάσει του κεφαλαίου 7. Ενέκρινε μια σειρά σχεδίων που χρηματοδότησε η Agence française de l’innovation industrielle (Γαλλική Υπηρεσία Βιομηχανικής Καινοτομίας)[24]. Η Επιτροπή ενέκρινε 19 καθεστώτα που κοινοποιήθηκαν βάσει των κατευθυντήριων γραμμών για τα επιχειρηματικά κεφάλαια[25].

26. Μολονότι οι ενισχύσεις για κατάρτιση καλύπτονται από κανονισμό απαλλαγής κατά κατηγορίες[26], η Επιτροπή υποχρεούται να προβαίνει σε αξιολόγηση των σχεδίων που υπερβαίνουν το 1 εκατ. ευρώ. Στην υπόθεση GM Antwerp[27], η Επιτροπή έκρινε ότι μέρος της κοινοποιηθείσας κρατικής ενίσχυσης δεν ήταν συμβατό, δεδομένου ότι επρόκειτο να χρησιμοποιηθεί για τη χρηματοδότηση δραστηριοτήτων επαγγελματικής κατάρτισης τις οποίες ο δικαιούχος θα πραγματοποιούσε ούτως ή άλλως, ακόμα και χωρίς την ενίσχυση. Στις υποθέσεις Fiat[28] και Club Med Guadeloupe[29] η Επιτροπή έκρινε ότι η ενίσχυση ήταν αναγκαία και συμβατή. Στην υπόθεση DHL Leipzig/Halle[30] η Επιτροπή κίνησε τη διαδικασία έρευνας διότι αμφέβαλλε εάν η DHL θα έπρεπε ούτως ή άλλως να παράσχει στους υπαλλήλους της την κατάρτιση.

27. Στις 10 Οκτωβρίου, η Επιτροπή κίνησε επίσημη διαδικασία έρευνας σχετικά με φορολογικό κίνητρο για την απόκτηση από ισπανικές εταιρείες σημαντικού μετοχικού μεριδίου σε αλλοδαπές εταιρείες [31]. Tο φορολογικό μέτρο επιτρέπει σε ισπανικές εταιρείες να αποσβέσουν εντός εικοσαετούς περιόδου την οικονομική υπεραξία που αποκομίζουν από την απόκτηση σημαντικού μετοχικού μεριδίου σε αλλοδαπές εταιρείες, ενώ η οικονομική υπεραξία που προκύπτει από την απόκτηση εγχώριων επιχειρήσεων δεν τυγχάνει παρόμοιου μέτρου ενίσχυσης.

28. Οι ενισχύσεις διάσωσης και αναδιάρθρωσης (Δ&Α) σε επιχειρήσεις που αντιμετωπίζουν δυσχέρειες μπορεί να θεωρηθούν νόμιμες, μόνον εάν πληρούνται ορισμένοι αυστηροί όροι. Κατά το 2007 η Επιτροπή εφάρμοσε τους τροποποιημένους κανόνες που προβλέπουν οι κατευθυντήριες γραμμές του 2004 για τις ενισχύσεις Δ&Α.

29. Σε ορισμένες υποθέσεις ενισχύσεων διάσωσης, η Επιτροπή υπογράμμισε εκ νέου ότι η συγκεκριμένη ενίσχυση δεν ήταν παρά προσωρινό μέτρο το οποίο διευκόλυνε την εκπόνηση σχεδίου αναδιάρθρωσης ή την εκκαθάριση της επιχείρησης. Στο πλαίσιο αυτό, σε ορισμένες περιπτώσεις, η Επιτροπή κίνησε επίσημη διαδικασία έρευνας διότι η ενίσχυση διάσωσης δεν είχε επιστραφεί εντός της προβλεπόμενης προθεσμίας των έξι μηνών ούτε είχε υποβληθεί σοβαρό σχέδιο αναδιάρθρωσης[32]. Η Επιτροπή ενέκρινε ορισμένες περιπτώσεις ενισχύσεων αναδιάρθρωσης[33]. Σε άλλες περιπτώσεις, η Επιτροπή έκρινε την ενίσχυση μη συμβατή[34] ή κίνησε επίσημη διαδικασία έρευνας λόγω αμφιβολιών ως προς το συμβιβάσιμο του μέτρου ενίσχυσης[35].

30. Η Επιτροπή πραγματοποίησε σημαντική πρόοδο προς την κατεύθυνση της εξασφάλισης αποτελεσματικότερης και ταχύτερης εκτέλεσης των αποφάσεων ανάκτησης . Ο αριθμός των αποφάσεων ανάκτησης που δεν είχαν ακόμα εκτελεστεί μειώθηκε από 60 στα τέλη του 2006 σε 47 στα τέλη του 2007. Περατώθηκε το σύνολο των 23 υποθέσεων ανάκτησης, ενώ το 2007 εκδόθηκαν 9 νέες αποφάσεις ανάκτησης. Από τα 8,9 δισ. ευρώ παράνομων και ασυμβίβαστων ενισχύσεων που έπρεπε να ανακτηθούν βάσει αποφάσεων που εκδόθηκαν από το 2000, είχαν πράγματι ανακτηθεί μέχρι τα τέλη του 2007 περίπου 8,2 δισ. ευρώ (δηλ. το 91,2% του συνολικού ποσού). Επιπλέον, εισπράχθηκαν τόκοι ανάκτησης ύψους 2,4 δισ. ευρώ. Η νομολογία και η πολιτική στον τομέα αυτόν συνοψίσθηκαν επίσης σε μια ανακοίνωση[36].

1.5. Ο ρόλος της πολιτικής ανταγωνισμού στο ευρύτερο πολιτικό πλαίσιο

31. Στις 11 Δεκεμβρίου, η Επιτροπή αναθεώρησε τη στρατηγική της Λισαβόνας[37] και υπέβαλε προτάσεις σχετικά με τον επόμενο τριετή κύκλο (2008–2010)[38]. Στην αναθεώρηση προτείνεται η περαιτέρω ένταξη του ανταγωνισμού στο ευρύτερο πλαίσιο της στρατηγικής της Λισαβόνας . Ιδιαίτερη έμφαση δίνεται στην ανάγκη ενίσχυσης της παρακολούθησης των διαφόρων τομέων της αγοράς και βελτίωσης του κανονιστικού πλαισίου, όπου χρειάζεται, με έμφαση ιδίως στις βασικές υπηρεσίες και βιομηχανίες δικτύου[39]. Οι προτάσεις αυτές συνάδουν με την Επισκόπηση της Ενιαίας Αγοράς που εκπόνησε η Επιτροπή το 2007. Η σημασία των μεταρρυθμίσεων στον τομέα του ανταγωνισμού καθίσταται σαφής από τον μεγάλο αριθμό — τόσο σε σχετικούς όσο και σε απόλυτους όρους — συστάσεων που υποβλήθηκαν προς έγκριση από το Συμβούλιο βάσει του άρθρου 99 της συνθήκης ΕΚ[40].

32. Για παράδειγμα, η αναθεώρηση προτείνει να συμβάλει η πολιτική ανταγωνισμού στην επίτευξη των στόχων της στρατηγικής της Λισαβόνας στους τομείς του φυσικού αερίου, της ηλεκτρικής ενέργειας και των χρηματοπιστωτικών υπηρεσιών χάρη στη συνέχεια που θα δοθεί στις έρευνες οι οποίες δρομολογήθηκαν το 2005 στους κλάδους αυτούς[41]. Η πολιτική ανταγωνισμού θεωρείται επίσης μέσο που συμπληρώνει τις προσπάθειες για την έγκαιρη εξασφάλιση διαλειτουργικότητας και τυποποίησης. Η αναθεώρηση αναφέρει επίσης τους «κανόνες ανταγωνισμού» μεταξύ των πολιτικών στις οποίες η EE είναι σε θέση να προσφέρει εξειδικευμένη εμπειρογνωσία που θα μπορούσαν να αξιοποιήσουν οι κύριοι εταίροι της. Το στοιχείο αυτό συνδέεται στενά με την ανάγκη εξασφάλισης υγιούς ανταγωνισμού επί ίσοις όροις σε διεθνές επίπεδο[42].

2. Εξελίξεις ανά τομεα

2.1. Ενέργεια

33. Η τελική έκθεση σχετικά με την έρευνα στον ευρωπαϊκό κλάδο του αερίου και της ηλεκτρικής ενέργειας, η οποία εγκρίθηκε στις 10 Ιανουαρίου[43], κατέληξε στο συμπέρασμα ότι πολλές αγορές ενέργειας (i) παραμένουν υπερβολικά συγκεντρωμένες, (ii) χαρακτηρίζονται από υψηλό βαθμό κάθετης ενοποίησης (ιδίως με τη μορφή ανεπαρκούς διαχωρισμού των δραστηριοτήτων δικτύου και διανομής), καθώς και από απουσία (iii) διασυνοριακής ενοποίησης και διασυνοριακού ανταγωνισμού και (iv) διαφάνειας.

34. Βάσει των πορισμάτων αυτών, στις 19 Σεπτεμβρίου η Επιτροπή υπέβαλε πρόταση για τρίτη δέσμη μέτρων απελευθέρωσης των ευρωπαϊκών αγορών ηλεκτρικής ενέργειας και φυσικού αερίου[44]. Η πρόταση επικεντρώνεται ιδίως (i) στον αποτελεσματικό διαχωρισμό των δικτύων μεταφοράς, (ii) στην ενίσχυση των αρμοδιοτήτων και της ανεξαρτησίας των ρυθμιστικών αρχών, (iii) στη συνεργασία μεταξύ των ρυθμιστικών αρχών και (iv) στη συνεργασία μεταξύ των διαχειριστών συστημάτων μεταφοράς.

35. Στον αντιμονοπωλιακό τομέα, η Επιτροπή, σε στενή συνεργασία με τις εθνικές αρχές ανταγωνισμού (ΕΑΑ)[45], επικεντρώθηκε στα φαινόμενα αποκλεισμού από την αγορά και αθέμιτων συμπράξεων (κατανομή των αγορών) στους τομείς της ηλεκτρικής ενέργειας και του φυσικού αερίου, που αποτελούν τα κύρια πεδία δυσλειτουργίας της αγοράς. Τα φαινόμενα αποκλεισμού από την αγορά αφορούν πρακτικές που παρατηρούνται στο σύνολο της αλυσίδας αξίας, όπως: αποκλεισμός από τα επόμενα στάδια της αγοράς μέσω της σύναψης μακροπρόθεσμων συμβάσεων με τους καταναλωτές ενέργειας· καταχρηστικές πρακτικές για τον αποκλεισμό ανταγωνιστών από την πρόσβαση σε δίκτυα (όπως π.χ. η συσσώρευση χωρητικότητας του δικτύου και η μη πραγματοποίηση επενδύσεων)· αποκλεισμός από τις λιανικές αγορές ηλεκτρικής ενέργειας αυξάνοντας το κόστος των ανταγωνιστών με το σύστημα ηλεκτρονικής εξισορρόπησης[46]· αποκλεισμός από τα επόμενα στάδια της αγοράς μέσω, αφενός, του ελέγχου των υποδομών για την εισαγωγή αερίου και, αφετέρου, της σύναψης μακροπρόθεσμων συμφωνιών για την προμήθεια αερίου. Μεταξύ άλλων ζητημάτων που ερευνήθηκαν περιλαμβάνονται π.χ. οι καταγγελίες για αθέμιτη διαμόρφωση των τιμών στις αγορές ηλεκτρικής ενέργειας μέσω του περιορισμού του παραγωγικού δυναμικού από τους παραγωγούς. Στην Ιταλία[47], την Ισπανία[48] και τη Γαλλία, η Επιτροπή διαπίστωσε ότι υπάρχουν ενδείξεις ότι τα ρυθμιζόμενα τιμολόγια ηλεκτρικής ενέργειας ενδέχεται να συνιστούν κρατική ενίσχυση προς μεγάλες και μεσαίες επιχειρήσεις που καταναλώνουν ηλεκτρική ενέργεια.

2.2. Χρηματοπιστωτικές υπηρεσίες

36. Στις 10 Ιανουαρίου η Ευρωπαϊκή Επιτροπή δημοσίευσε την τελική έκθεση για την έρευνα στον κλάδο των ευρωπαϊκών λιανικών τραπεζικών αγορών [49], η οποία καλύπτει τις κάρτες πληρωμών, τα λοιπά μέσα πληρωμών και τις σχετικές υπηρεσίες. Από τα πορίσματα της έρευνας επιβεβαιώνεται η άποψη ότι οι αγορές παραμένουν κατακερματισμένες με βάση τα εθνικά σύνορα, γεγονός που περιορίζει τις δυνατότητες επιλογής των καταναλωτών και προκαλεί αύξηση του κόστους των τρεχούμενων λογαριασμών, των δανείων ή των πληρωμών. Οι σημαντικές αποκλίσεις που παρατηρούνται στα διάφορα κράτη μέλη ως προς τις τιμές, τα περιθώρια κέρδους και τις μεθόδους πώλησης, καθώς και ο υψηλός βαθμός ομοιογένειας στο εσωτερικό των κρατών μελών θεωρήθηκαν στοιχεία που υποδεικνύουν ότι εξακολουθούν να υπάρχουν φραγμοί στον ανταγωνισμό, οι οποίοι οφείλονται στο ρυθμιστικό πλαίσιο ή στη συμπεριφορά.

37. Στο πλαίσιο του ευρωπαϊκού κλάδου καρτών πληρωμής διακινούνται ποσά ύψους 1,35 τρισ. ευρώ ετησίως, γεγονός που επιτρέπει στις τράπεζες να εισπράττουν, σύμφωνα με υπολογισμούς, προμήθειες ύψους 25 δισ. ευρώ. Ο κλάδος καρτών πληρωμής χαρακτηρίζεται από υψηλή συγκέντρωση, στοιχείο που εξασφαλίζει υψηλές προμήθειες και κέρδη. Οι κανόνες που διέπουν τη λειτουργία των δικτύων (συμπεριλαμβανομένου του διπωλίου Visa/MasterCard και των εθνικών συστημάτων πληρωμών με κάρτα που εφαρμόζουν οι κυριότερες εθνικές τράπεζες) προκαλούν προβλήματα ανταγωνισμού.

38. Στις 3 Οκτωβρίου η Επιτροπή επέβαλε στην Visa International και στην Visa Europe (Visa) πρόστιμο ύψους 10,2 εκατ. ευρώ λόγω της άρνησής τους να δεχθούν την Morgan Stanley ως μέλος από τον Μάρτιο του 2000 έως τον Σεπτέμβριο του 2006[50].

39. Σε απόφαση της 17ης Οκτωβρίου η Επιτροπή καταλήγει στο συμπέρασμα ότι η Groupement des Cartes Bancaires (CB) παρέβη το άρθρο 81 της Συνθήκης[51]. Η Επιτροπή έκρινε ότι η εν λόγω επιχείρηση είχε εφαρμόσει μέτρα τιμολόγησης τα οποία δεν επέτρεπαν σε ορισμένες τράπεζες-μέλη να εκδίδουν σε ανταγωνιστικές τιμές κάρτες στη Γαλλία, με αποτέλεσμα η τιμή των καρτών πληρωμής να διατηρείται υψηλή με τεχνητό τρόπο και να ευνοούνται, κατά συνέπεια, οι μεγαλύτερες γαλλικές τράπεζες.

40. Στις 19 Δεκεμβρίου η Επιτροπή εξέδωσε απόφαση με την οποία απαγόρευσε τις πολυμερείς διατραπεζικές προμήθειες (ΠΔΠ) που εισέπραττε η MasterCard για διασυνοριακές πληρωμές μέσω των χρεωστικών καρτών και των καρτών καταναλωτικής πίστης MasterCard και Maestro μεταξύ των κρατών μελών και του Ευρωπαϊκού Οικονομικό Χώρου (ΠΔΠ για τον EΟΧ)[52].

41. Στις 25 Σεπτεμβρίου η Επιτροπή εξέδωσε την τελική έκθεση για την έρευνα στον κλάδο της ασφάλισης επιχειρήσεων [53], η οποία συνοδευόταν από εκτενές έγγραφο εργασίας των υπηρεσιών της Επιτροπής με τα πλήρη πορίσματα της έρευνας. Στον τομέα των κρατικών ενισχύσεων η Επιτροπή, στις 18 Ιουλίου, έδωσε την έγκρισή της για τις δύο υποθέσεις ανακεφαλαιοποίησης τραπεζών των ομόσπονδων γερμανικών κρατών (Landesbank) οι οποίες εκκρεμούσαν ακόμα (WestLB και Nord/LB) κρίνοντας ότι πληρούν το κριτήριο του ιδιώτη επενδυτή σε οικονομία της αγοράς [54]. Το καλοκαίρι, η κρίση των ενυπόθηκων δανείων υψηλού κινδύνου στις ΗΠΑ άρχισε να επηρεάζει σοβαρά αρκετές ευρωπαϊκές τράπεζες, καθιστώντας αναγκαία τη λήψη σημαντικών μέτρων κρατικής στήριξης για τη διάσωση των τραπεζών. Η Επιτροπή διενήργησε έρευνες σε δύο υποθέσεις που αφορούσαν τις γερμανικές τράπεζες IKB και Sachsen LB. Στις 5 Δεκεμβρίου εξέδωσε απόφαση σχετικά με τη βρετανική τράπεζα Northern Rock, στην οποία χαρακτήρισε την ενίσχυση διάσωσης συμβατή με τους κανόνες περί κρατικών ενισχύσεων[55]. Επίσης, υπό αξιολόγηση βρίσκονται τα πρόσθετα μέτρα που λήφθηκαν στη συνέχεια υπέρ της Northern Rock.

42. Στις 9 Οκτωβρίου το Συμβούλιο Ecofin εξέδωσε συμπεράσματα με τα οποία πρότεινε σειρά ενεργειών για την ενίσχυση των ρυθμίσεων για τη χρηματοοικονομική σταθερότητα. Στα συμπεράσματά του, μεταξύ άλλων, το Συμβούλιο κάλεσε την Επιτροπή και τα κράτη μέλη να συνεργαστούν για να διευκρινίσουν πότε μια σημαντική τραπεζική κρίση μπορεί να θεωρείται από την Επιτροπή ικανή να προκαλέσει «σοβαρή διαταραχή της οικονομίας» κατά την έννοια της συνθήκης ΕΚ και των κανόνων περί κρατικών ενισχύσεων. Κάλεσε επίσης την Επιτροπή να απλουστεύσει τις διαδικασίες εστιάζοντας στον τρόπο με τον οποίο είναι δυνατόν να επισπευσθούν οι έρευνες για τις κρατικές ενισχύσεις σε τέτοιες κρίσιμες περιστάσεις.

43. Όσον αφορά τις φορολογικές ενισχύσεις , στις 7 Φεβρουαρίου η Επιτροπή κίνησε επίσημη διαδικασία έρευνας για το καθεστώς Groepsrentebox, που είχαν κοινοποιήσει οι αρχές των Κάτω Χωρών[56]. Στις 21 Μαρτίου η Επιτροπή κίνησε επίσης διαδικασία έρευνας για παρόμοιο καθεστώς που βρισκόταν ήδη σε ισχύ στην Ουγγαρία[57]. Τα δύο αυτά καθεστώτα μειώνουν τη φορολογική επιβάρυνση των επιχειρήσεων όσον αφορά το καθαρό υπόλοιπο των τόκων που εισπράττουν από συνδεδεμένες επιχειρήσεις ή καταβάλλουν σε αυτές. Η Επιτροπή αξιολόγησε και ενέκρινε ορισμένες συγκεντρώσεις στον τομέα των χρηματοπιστωτικών υπηρεσιών. Στις υποθέσεις ABN AMRO[58], η Επιτροπή ανέλυσε την προτεινόμενη εξαγορά της ολλανδικής τράπεζας ABN AMRO από κοινοπραξία που είχαν συστήσει οι τράπεζες RBS, Fortis και Santander.

2.3. Ηλεκτρονικές επικοινωνίες

44. Tο κανονιστικό πλαίσιο που θεσπίστηκε το 2002 βοηθά τις αγορές ηλεκτρονικών επικοινωνιών να καταστούν όλο και πιο ανταγωνιστικές. Στο πλαίσιο αυτό, τον Δεκέμβριο η Επιτροπή συνέστησε[59] να μειωθεί ο αριθμός των αγορών που επιδέχονται εκ των προτέρων κανονιστική ρύθμιση από 18 σε 7, δηλ. κατά περισσότερο από 50%. Η εκ των προτέρων κανονιστική ρύθμιση είναι πλέον πιθανόν να καταργηθεί σε πολλούς τομείς, και μεγαλύτερο μέρος του κλάδου θα υπόκειται μόνο στην κοινοτική νομοθεσία περί ανταγωνισμού.

45. Γενικά, οι λιανικές αγορές κινητής τηλεφωνίας τείνουν να είναι πραγματικά ανταγωνιστικές. Ωστόσο, η Επιτροπή συνέστησε κανονιστική ρύθμιση για τις αγορές χονδρικής στον τομέα τερματισμού κλήσεων σε κινητό δίκτυο και, βάσει της προηγούμενης σύστασης για τις σχετικές αγορές[60], όσον αφορά την πρόσβαση στην κινητή τηλεφωνία και τις υπηρεσίες εκκίνησης κλήσεων.

46. Καθ’ όλη τη διάρκεια του έτους, η Επιτροπή αξιολόγησε 170 κοινοποιήσεις από εθνικές ρυθμιστικές αρχές. Απέστειλε 66 επιστολές με παρατηρήσεις και 49 επιστολές άνευ παρατηρήσεων στο πλαίσιο του μηχανισμού διαβούλευσης που προβλέπεται στο άρθρο 7 της οδηγίας-πλαισίου (ΟΠ)[61]. Σε πέντε υποθέσεις η Επιτροπή εξέφρασε σοβαρές αμφιβολίες ως προς τη συμβατότητα των κοινοποιηθέντων μέτρων με την κοινοτική νομοθεσία και κίνησε έρευνες δεύτερης φάσης βάσει του άρθρου 7 παράγραφος 4 της ΟΠ. Σε μία υπόθεση η Επιτροπή εξέδωσε απόφαση αρνησικυρίας.

47. Όσον αφορά την εφαρμογή της κοινοτικής νομοθεσίας περί ανταγωνισμού στον τομέα των ηλεκτρονικών επικοινωνιών, η σημαντικότερη απόφαση που εξέδωσε η Επιτροπή το 2007 ήταν η απόφαση της 4ης Ιουλίου κατά της Telefónica (βλ. 1.1.2. ανωτέρω).

48. Κατόπιν της αναθεώρησης του κανονιστικού πλαισίου που πραγματοποίησε το 2007, η Επιτροπή πρότεινε τον Νοέμβριο δέσμη κανονιστικών ρυθμίσεων (η οποία περιλάμβανε δύο οδηγίες, κανονισμό για την ίδρυση της Ευρωπαϊκής Αρχής για την Αγορά Ηλεκτρονικών Επικοινωνιών (EECMA) και σύσταση για τις σχετικές αγορές)[62]. Εκτός από τη νέα σύσταση για τις σχετικές αγορές, η οποία τέθηκε σε ισχύ τον Δεκέμβριο, τα νομοθετικά μέτρα της προτεινόμενης δέσμης θα τεθούν σε ισχύ μόνο μετά την έγκρισή τους από το Συμβούλιο και το Ευρωπαϊκό Κοινοβούλιο, η οποία αναμένεται να πραγματοποιηθεί κατά το 2010–2011.

49. Λόγω του σταθερά υψηλού κόστους των υπηρεσιών διεθνούς περιαγωγής, η Επιτροπή, βάσει του άρθρου 95 της συνθήκης ΕΚ, υπέβαλε πρόταση κανονισμού για την περιαγωγή[63]. Ο κανονισμός άρχισε να ισχύει στις 30 Ιουνίου, θα έχει τριετή ισχύ και υποχρέωσε τις εταιρίες κινητής επικοινωνίας σε όλα τα κράτη μέλη να προσφέρουν στο σύνολο των πελατών τους από τις 30 Ιουλίου μια "ευρωχρέωση", η οποία ισχύει αυτομάτως από τις 30 Σεπτεμβρίου, εκτός εάν ο πελάτης δεν συμφωνεί. Με την "ευρωχρέωση" καθορίζεται ανώτατη λιανική τιμή για συνδιαλέξεις που γίνονται από ή προς το εξωτερικό[64]. Το 2008 η Επιτροπή οφείλει να υποβάλει έκθεση στο Συμβούλιο και το Ευρωπαϊκό Κοινοβούλιο για την εφαρμογή του κανονισμού και να αναφέρει ιδίως εάν είναι σκόπιμο να παραταθεί η ισχύς του και/ή να επεκταθεί το πεδίο εφαρμογής του ώστε να καλύπτει και άλλες υπηρεσίες, όπως η περιαγωγή SMS και η τηλεφόρτωση δεδομένων.

50. Η Επιτροπή εξέδωσε ορισμένες αποφάσεις σχετικά με τα καθεστώτα δημόσιας χρηματοδότησης για τις συνδέσεις υψηλών ταχυτήτων σε αγροτικές ή απομακρυσμένες περιοχές με ανύπαρκτη ή πολύ περιορισμένη ευρυζωνική κάλυψη[65]. Η Επιτροπή δέχθηκε επίσης, σε σαφώς καθορισμένες περιπτώσεις, κρατικές παρεμβάσεις υπέρ προηγμένων ευρυζωνικών υπηρεσιών σε περιοχές στις οποίες οι κατεστημένοι φορείς προσέφεραν μόνον εν μέρει βασικές ευρυζωνικές υπηρεσίες[66].

51. Η Επιτροπή διενήργησε προκαταρκτική έρευνα για το σχέδιο «Wireless Prague (Ασύρματη Πράγα)», την πρώτη υπόθεση δημοτικού ασύρματου δικτύου που αξιολόγησε η Επιτροπή βάσει των κανόνων περί κρατικών ενισχύσεων[67]. Μετά από τροποποιήσεις που πραγματοποιήθηκαν στο σχέδιο, η Επιτροπή κατέληξε στο συμπέρασμα ότι δεν συνιστούσε κρατική ενίσχυση.

52. Στον τομέα του ελέγχου των συγκεντρώσεων , η Επιτροπή υιοθέτησε μια δυναμική προσέγγιση σχετικά με τις ταχέως αναπτυσσόμενες αγορές, όπως αυτές που εξετάζονται στην υπόθεση Syniverse/BSG[68], κατά την οποία η Επιτροπή αξιολόγησε την αγορά υπηρεσιών ανταλλαγής δεδομένων περιαγωγής GSM. Λαμβάνοντας υπόψη τα χαρακτηριστικά της αγοράς (όπως η ύπαρξη της τεχνολογίας που χρειάζονται οι ανταγωνιστές για να εισέλθουν στην αγορά) που εντόπισε κατά τη διάρκεια ενδελεχούς έρευνας, η Επιτροπή εξέδωσε απόφαση έγκρισης άνευ όρων, μολονότι η συγκέντρωση θα οδηγούσε σε μείωση του αριθμού των παικτών που δραστηριοποιούνται σήμερα στην ευρωπαϊκή αγορά.

2.4. Τεχνολογίες της πληροφορίας

53. Η Επιτροπή συνέχισε τη διαδικασία κατά της Microsoft ώστε να εξασφαλίσει τη συμμόρφωση της επιχείρησης με την απόφαση του 2004[69] όσον αφορά τους όρους τιμολόγησης και τις άδειες χρήσης των πληροφοριών διαλειτουργικότητας που συνδέονται με την πρώτη κατάχρηση δεσπόζουσας θέσης λόγω άρνησης παροχής πληροφοριών. Το άρθρο 5 της απόφασης του 2004 προβλέπει ότι οι όροι αυτοί πρέπει να είναι εύλογοι και να μην εισάγουν διακρίσεις. Το 2006 η Επιτροπή είχε ήδη επιβάλει στη Microsoft οριστικό πρόστιμο ύψους 280,5 εκατ. ευρώ διότι η επιχείρηση δεν υπέβαλε πλήρεις και ακριβείς πληροφορίες για την διαλειτουργικότητα[70]. Στη συνέχεια, την 1η Μαρτίου η Επιτροπή απέστειλε κοινοποίηση αιτιάσεων στη Microsoft. Στην κοινοποίηση αιτιάσεων η Επιτροπή εξέθεσε την προκαταρκτική της αξιολόγηση, σύμφωνα με την οποία η Microsoft δεν είχε συμμορφωθεί με την υποχρέωσή της να παράσχει πλήρεις και ακριβείς πληροφορίες για τη διαλειτουργικότητα υπό όρους εύλογους οι οποίοι δεν εισάγουν διακρίσεις[71].

54. Μετά την απόφαση του Πρωτοδικείου, της 17ης Σεπτεμβρίου, με την οποία απορρίφθηκαν τα ουσιαστικά στοιχεία του αιτήματος της Microsoft περί ακυρώσεως της αποφάσεως του 2004, στις 22 Οκτωβρίου η Microsoft εξήγγειλε σημαντική μείωση των δικαιωμάτων εκμετάλλευσης που χρέωνε. Προσέφερε επίσης επικαιροποιημένη έκδοση των σχετικών της συμφωνιών παραχώρησης άδειας εκμετάλλευσης. Από την ημερομηνία εκείνη ήρθησαν οι αντιρρήσεις της Επιτροπής όσον αφορά τη συμμόρφωση της Microsoft με την απόφαση του 2004[72].

55. Κοινοποίηση αιτιάσεων απεστάλη στην Intel στις 26 Ιουλίου με το προκαταρκτικό συμπέρασμα της Επιτροπής ότι η Intel είχε εμπλακεί σε τρία είδη καταχρηστικών πρακτικών με σκοπό τον αποκλεισμό του κύριου αντιπάλου της, της AMD, από την αγορά κεντρικών μονάδων επεξεργασίας x86 (CPU).

56. Η Επιτροπή απέστειλε κοινοποίηση αιτιάσεων στην Rambus στις 30 Ιουλίου, εκθέτοντας την προκαταρκτική της άποψη ότι η Rambus είχε προβεί σε κατάχρηση δεσπόζουσας θέσης απαιτώντας υπέρογκα δικαιώματα εκμετάλλευσης για τη χρήση ορισμένων διπλωμάτων ευρεσιτεχνίας για ολοκληρωμένα κυκλώματα δυναμικής μνήμης τυχαίας προσπέλασης (DRAMS)[73]. Η Επιτροπή έκρινε προκαταρκτικώς ότι η Rambus υιοθέτησε σκοπίμως παραπλανητική συμπεριφορά στο πλαίσιο της διαδικασίας καθορισμού προτύπων με τη μορφή της λεγόμενης «patent ambush» (ενέδρας μέσω διπλώματος ευρεσιτεχνίας)[74].

57. Στις 30 Αυγούστου η Επιτροπή κίνησε διαδικασία[75] κατά της αμερικανικής επιχείρησης κατασκευής συγκυκλωμάτων Qualcomm Inc., η οποία κατέχει τα δικαιώματα βιομηχανικής ιδιοκτησίας των προτύπων κινητής τηλεφωνίας CDMA και WCDMA. Σύμφωνα με καταγγελίες, οι πρακτικές της Qualcomm όσον αφορά την παροχή αδειών εκμετάλλευσης δεν συνοδεύονται από δίκαιους και λογικούς όρους, οι οποίοι δεν εισάγουν διακρίσεις («FRAND») και ενδέχεται, ως εκ τούτου, να συνιστούν παράβαση της κοινοτικής νομοθεσίας περί ανταγωνισμού (άρθρο 82 της συνθήκης ΕΚ).

58. Στον τομέα των κρατικών ενισχύσεων , η Επιτροπή εξέδωσε τελική απόφαση με την οποία ενέκρινε την έκπτωση φόρου που θέσπισε η Γαλλία για τη δημιουργία παιχνιδιών βίντεο[76]. Το μέτρο αυτό είχε κοινοποιηθεί δυνάμει του άρθρου 87 παράγραφος 3 στοιχείο δ) της συνθήκης ΕΚ[77]. Παρέχει στους παραγωγούς παιχνιδιών βίντεο, οι οποίοι είναι υπόχρεοι φόρου στη Γαλλία, δικαίωμα έκπτωσης του 20% των επιλέξιμων δαπανών για την παραγωγή ορισμένων παιχνιδιών βίντεο. Είναι η πρώτη φορά που εφαρμόζεται στα παιχνίδια βίντεο η πολιτιστική παρέκκλιση που προβλέπεται στο άρθρο 87 παράγραφος 3 στοιχείο δ).

2.5. Μέσα μαζικής ενημέρωσης

59. Η Επιτροπή συνέχισε να παρακολουθεί τη μετάβαση από τις αναλογικές στις ψηφιακές ραδιοτηλεοπτικές εκπομπές . Τον Ιούλιο απηύθυνε αιτιολογημένη γνώμη[78] στην Ιταλία κατόπιν καταγγελίας που υπέβαλε η ιταλική ένωση καταναλωτών Altroconsumo[79]. Η Επιτροπή έκρινε ότι η ιταλική νομοθεσία αντιβαίνει το κοινοτικό κανονιστικό πλαίσιο για τα δίκτυα και τις υπηρεσίες ηλεκτρονικών επικοινωνιών[80].

60. Στον τομέα των κρατικών ενισχύσεων, η Επιτροπή εξακολούθησε να τηρεί την προσέγγιση που υιοθέτησε σε προηγούμενες αποφάσεις σχετικά με κρατικές χρηματοδοτήσεις για την υποστήριξη της μετάβασης στις ψηφιακές ραδιοτηλεοπτικές εκπομπές. Η Επιτροπή ενέκρινε τρία καθεστώτα στήριξης (δύο ιταλικά [81] και ένα ισπανικό[82]) για την απόκτηση ψηφιακών αποκωδικοποιητών με ανοικτή API[83] και για την κάλυψη του κόστους προσαρμογής υφιστάμενων συλλογικών κεραιών εδάφους. Η Επιτροπή εξέδωσε δύο αρνητικές αποφάσεις σχετικά με καθεστώτα επιδοτήσεων στην Ιταλία[84] και στο γερμανικό ομόσπονδο κράτος της Βόρειας Ρηνανίας-Βεστφαλίας[85].

61. Η Επιτροπή αναγνωρίζει μεν, σύμφωνα με το Πρωτόκολλο του Άμστερνταμ για το σύστημα δημόσιας ραδιοτηλεόρασης, ότι η οργάνωση και η χρηματοδότηση της δημόσιας ραδιοτηλεόρασης αποτελεί προνόμιο των κρατών μελών, θεωρεί όμως ότι η χρηματοδότηση των δημόσιων ραδιοτηλεοπτικών σταθμών μέσω δημοσιονομικών εισφορών ή μέσω τελών συνδρομής συνιστά κρατική ενίσχυση[86]. Οι κρατικές ενισχύσεις προς δημόσιους ραδιοτηλεοπτικούς σταθμούς μπορούν, ωστόσο, να κηρυχθούν συμβατές εφόσον πληρούνται οι προϋποθέσεις που θέτει το άρθρο 86 παράγραφος 2 (όπως διευκρινίζονται περαιτέρω με την ανακοίνωση για τις ραδιοτηλεοπτικές μεταδόσεις[87]).

62. Η Επιτροπή εξέδωσε δύο αποφάσεις σχετικά με τη χρηματοδότηση των δημόσιων ραδιοτηλεοπτικών σταθμών σύμφωνα με το άρθρο 86 παράγραφος 2 της συνθήκης ΕΚ σε συνδυασμό με την ανακοίνωση για τις ραδιοτηλεοπτικές μεταδόσεις. Η πρώτη απόφαση αφορούσε την έγκριση της χρηματοδότησης από την ισπανική κυβέρνηση των μέτρων μείωσης του εργατικού δυναμικού που έλαβε ο ισπανικός δημόσιος ραδιοτηλεοπτικός σταθμός RTVE[88]. Με τη δεύτερη απόφαση η Επιτροπή περάτωσε την έρευνα που διεξήγαγε για το γενικό καθεστώς χρηματοδότησης υπέρ δημόσιων ραδιοτηλεοπτικών σταθμών (του ARD και του ZDF) στη Γερμανία[89].

63. Τον Απρίλιο η Επιτροπή απέστειλε κοινοποίηση αιτιάσεων σε μεγάλες δισκογραφικές εταιρείες και στην Apple σχετικά με συμφωνίες που είχε συνάψει καθεμία από τις δισκογραφικές εταιρείες με την Apple και οι οποίες κρίθηκε ότι περιορίζουν τις πωλήσεις μουσικής στο Διαδίκτυο, κατά παράβαση του άρθρου 81. Κατά τη διάρκεια της διαδικασίας, η Apple ανακοίνωσε ότι θα εξίσωνε τις τιμές που χρέωνε για την τηλεφόρτωση τραγουδιών από το ηλεκτρονικό της κατάστημα iTunes στην Ευρώπη πριν τα μέσα του 2008, ώστε να παύσει η διαφορετική αντιμετώπιση των πελατών της στο ΗΒ. Επ’ αυτής της βάσεως, και αφού δόθηκαν περαιτέρω διευκρινίσεις, η Επιτροπή περάτωσε τη διαδικασία.

64. Η Επιτροπή εξακολούθησε να αποδίδει μεγάλη προτεραιότητα στην εξασφάλιση πρόσβασης στο περιεχόμενο υψηλής ζήτησης, υπό όρους ανοικτούς και διαφανείς , που επιτρέπουν στον μέγιστο δυνατό αριθμό επιχειρήσεων να υποβάλουν προσφορές για τα σχετικά δικαιώματα. Το 2007, η Επιτροπή περάτωσε την έρευνα που διεξήγαγε δυνάμει του άρθρου 81 της συνθήκης ΕΚ σχετικά με την από κοινού αγορά τηλεοπτικών δικαιωμάτων μετάδοσης αθλητικών εκδηλώσεων από την Ευρωπαϊκή Ένωση Ραδιοφωνίας και Τηλεόρασης (EBU) και τα μέλη της.

65. Όσον αφορά τον έλεγχο των συγκεντρώσεων στον τομέα των μέσων ενημέρωσης, σημαντική υπήρξε η υπόθεση της συγχώνευσης SFR/Tele2[90] . Η συγκέντρωση αυτή εγκρίθηκε υπό όρους, ώστε να εξασφαλίζεται γνήσιος ανταγωνισμός στη γαλλική αγορά συνδρομητικής τηλεόρασης. Όσον αφορά τη μουσική βιομηχανία, στην υπόθεση Sony/BMG-II[91], η Ευρωπαϊκή Επιτροπή ενέκρινε κοινή επιχείρηση που συγκεντρώνει τις δραστηριότητες της Sony και της Bertelsmann στον τομέα της ηχογραφημένης μουσικής, μετά την ακύρωση της προηγούμενης απόφασης της Επιτροπής, του 2004, από το Πρωτοδικείο. Η Επιτροπή ενέκρινε επίσης, υπό τον όρο να ληφθούν διορθωτικά μέτρα, τη συγκέντρωση μεταξύ της Universal και της BMG στον τομέα των μουσικών εκδόσεων.

2.6. Αυτοκινητοβιομηχανία

66. Η Επιτροπή εξακολούθησε να παρακολουθεί τακτικά τις εξελίξεις στον τομέα, μεταξύ άλλων μέσω των εκθέσεών της για τις τιμές των αυτοκινήτων[92]. Ο κανονισμός απαλλαγής κατά κατηγορία των αυτοκινήτων οχημάτων [93] θεσπίζει ιδιαίτερο καθεστώς για την αυτοκινητοβιομηχανία με σκοπό την ενίσχυση του ενδοσηματικού ανταγωνισμού.

67. Για να αυξηθεί ο ανταγωνισμός στην αγορά ανταλλακτικών και εξαρτημάτων, η Επιτροπή εξέδωσε στις 13 Σεπτεμβρίου τέσσερις αποφάσεις ανάληψης δεσμεύσεων [94] δυνάμει του άρθρου 9 παράγραφος 1 του κανονισμού (EΚ) αριθ. 1/2003, με τις οποίες δεσμεύονται τέσσερις κατασκευαστές αυτοκινήτων (DaimlerChrysler, Toyota, General Motors και Fiat) να παρέχουν έως τον Μάιο του 2010 τεχνικές πληροφορίες σχετικά με τις επισκευές αυτοκινήτων σε όλα τα ανεξάρτητα συνεργεία αυτοκινήτων στην ΕΕ. Στη συνέχεια, ο κανονισμός για τις εκπομπές των οχημάτων[95] θα επιβάλει στους κατασκευαστές οχημάτων την υποχρέωση να παρέχουν στους ανεξάρτητους επισκευαστές τυποποιημένη πρόσβαση σε όλες τις τεχνικές πληροφορίες επισκευής.

68. Όπως και το 2005 και το 2006, το 2007 οι συγκεντρώσεις στον τομέα της αυτοκινητοβιομηχανίας αφορούσαν σε μεγάλο βαθμό την προμήθεια συστημάτων αυτοκινητοβιομηχανίας. Σε μία από τις σημαντικότερες συγκεντρώσεις συμμετείχαν οι γερμανικές εταιρείες Continental AG και Siemens VDO Automotive AG. Η συγκέντρωση εγκρίθηκε από την Επιτροπή στις 29 Νοεμβρίου[96].

69. Το 2007 εξετάσθηκαν ορισμένες κρατικές ενισχύσεις που χορηγήθηκαν βάσει γενικών πλαισίων κρατικών ενισχύσεων, όπως οι κανόνες για τις περιφερειακές ενισχύσεις και για τις ενισχύσεις αναδιάρθρωσης[97]. Η Επιτροπή εξέτασε επίσης τους όρους υπό τους οποίους ιδιωτικοποιήθηκαν κρατικές αυτοκινητοβιομηχανίες. Στην περίπτωση της ρουμανικής αυτοκινητοβιομηχανίας Automobile Craoiva (πρώην Daewoo Craoiva), η Επιτροπή κίνησε επίσημη διαδικασία έρευνας δυνάμει του άρθρου 88 παράγραφος 2 της συνθήκης ΕΚ διότι οι όροι ιδιωτικοποίησης φαινόταν πιθανό να προσφέρουν πλεονέκτημα στην υπό ιδιωτικοποίηση επιχείρηση[98].

2.7. Μεταφορές

70. Η πολιτική ανταγωνισμού στον τομέα των μεταφορών αποσκοπεί στην εξασφάλιση της αποτελεσματικής λειτουργίας των αγορών οι οποίες απελευθερώθηκαν πρόσφατα ή βρίσκονται σε διαδικασία απελευθέρωσης.

71. Στον τομέα των οδικών μεταφορών, οι διεθνείς αγορές έχουν απελευθερωθεί σε μεγάλο βαθμό, τόσον όσον αφορά τις μεταφορές επιβατών όσο και φορτίων. Οι εθνικές οδικές εμπορευματικές μεταφορές απελευθερώθηκαν επίσης με τον κανονισμό του Συμβουλίου για τις ενδομεταφορές[99], ενώ οι εθνικές αγορές μεταφοράς επιβατών προστατεύονται ακόμα σε μεγάλο βαθμό. Κατά την εφαρμογή των κανόνων περί κρατικών ενισχύσεων σε αυτό το τμήμα της αγοράς, η Επιτροπή συνέχισε την πολιτική έγκρισης των κρατικών ενισχύσεων που ευνοούν τη χρήση «καθαρότερων» τεχνολογιών, ιδίως για τα παλαιά οχήματα[100]. Όσον αφορά την εφαρμογή των κανόνων για τις δημόσιες συμβάσεις και τις κρατικές ενισχύσεις κατά τη σύναψη δημοσίων συμβάσεων υπηρεσιών και συμβάσεων παραχώρησης δημοσίων υπηρεσιών, εκδόθηκε και θα τεθεί σε ισχύ τον Δεκέμβριο του 2009 αναθεωρημένος κανονισμός για τις δημόσιες υπηρεσίες στον τομέα των χερσαίων μεταφορών [101].

72. Ολοκληρώθηκε η απελευθέρωση της αγοράς σιδηροδρομικών μεταφορών εμπορευμάτων. Ωστόσο, παραμένουν ορισμένα διαρθρωτικά προβλήματα, όπως ο διαχωρισμός/η ανεξαρτησία λειτουργιών ουσιαστικών για την άνευ διακρίσεων πρόσβαση στο δίκτυο και η έλλειψη διοικητικού δυναμικού και ανεξαρτησίας των ρυθμιστικών αρχών των σιδηροδρόμων[102].

73. Όσον αφορά τις σιδηροδρομικές μεταφορές επιβατών , στις 23 Οκτωβρίου το Συμβούλιο και το Κοινοβούλιο ενέκριναν τελικά την τρίτη δέσμη μέτρων για τους σιδηροδρόμους, μετά από μακρά νομοθετική διαδικασία[103]. Με την τρίτη δέσμη νομοθετικών μέτρων για τους σιδηροδρόμους θα απελευθερωθούν επίσης οι διεθνείς μεταφορές επιβατών, συμπεριλαμβανομένων των ενδομεταφορών.

Η Επιτροπή εκπόνησε επίσης σχέδιο κατευθυντηρίων γραμμών για τις κρατικές ενισχύσεις στις σιδηροδρομικές επιχειρήσεις [104] ώστε να υπάρχει περισσότερη ασφάλεια δικαίου και διαφάνεια στο πλαίσιο της πραγματοποιούμενης απελευθέρωσης της αγοράς.

74. Οι θαλάσσιες μεταφορές αντιστοιχούν στο 50% περίπου του εξωτερικού εμπορίου αγαθών ως προς το βάρος και στο 20% περίπου του εμπορίου μεταξύ κρατών μελών. Το 2007 η Επιτροπή προώθησε την αύξηση της σύγκλισης των καθεστώτων κρατικών ενισχύσεων ώστε να εξασφαλίζονται όσο το δυνατόν ίσοι όροι ανταγωνισμού στην Ευρώπη, ιδίως για τις δραστηριότητες ρυμούλκησης και βυθοκόρησης[105]. Στις 13 Σεπτεμβρίου 2007, η Επιτροπή εξέδωσε σχέδιο κατευθυντηρίων γραμμών για την εφαρμογή του άρθρου 81 της συνθήκης ΕΚ στις υπηρεσίες θαλάσσιων μεταφορών, για δημόσια διαβούλευση[106].

75. Στον τομέα των αεροπορικών μεταφορών, στις 19 Οκτωβρίου η Επιτροπή κάλεσε τα ενδιαφερόμενα μέρη να υποβάλουν παρατηρήσεις σχετικά με τις δεσμεύσεις που πρότειναν οκτώ μέλη της SkyTeam airline alliance, και συγκεκριμένα οι εταιρείες Aeromexico, Alitalia, CSA Czech Airlines, Delta Air Lines, KLM, Korean Air, Northwest Airlines και Air France[107]. Οι δεσμεύσεις αυτές αποσκοπούν στην άρση των προβλημάτων που εντόπισε η Επιτροπή βάσει του άρθρου 81 της συνθήκης ΕΚ και ανέφερε στην κοινοποίηση αιτιάσεων που απέστειλε στις 15 Ιουνίου 2006[108].

76. Στις 27 Ιουνίου η Επιτροπή εξέδωσε απόφαση απαγόρευσης της προτεινόμενης εξαγοράς της Aer Lingus από την Ryanair . Με την εξαγορά αυτή θα είχαν συνενωθεί οι δύο σημαντικότερες αεροπορικές εταιρείες οι οποίες εκτελούν πτήσεις από την Ιρλανδία και βρίσκονται σε έντονο ανταγωνισμό μεταξύ τους. Τόσο η Ryanair όσο και η Aer Lingus ήταν με διαφορά οι μεγαλύτερες αεροπορικές εταιρείες οι οποίες πρόσφεραν πτήσεις μικρών αποστάσεων από και προς την Ιρλανδία. Κατείχαν ιδιαίτερα ισχυρή θέση στις διαδρομές από και προς το Δουβλίνο, όπου η εταιρεία που θα προέκυπτε από τη συγκέντρωση θα κατείχε το 80% περίπου των ενδοευρωπαϊκών μεταφορών.

77. Το 2007 η Επιτροπή ολοκλήρωσε την έρευνά της για τη χορήγηση κρατικής ενίσχυσης σε προβληματικό αερομεταφορέα (Cyprus Airways[109]), καταλήγοντας στο συμπέρασμα ότι το σχέδιο αναδιάρθρωσης που υπέβαλαν οι κυπριακές αρχές ήταν συμβατό με την κοινή αγορά. Όσον αφορά τη μακροχρόνια υπόθεση της Olympic Airways/Airlines, η Επιτροπή κίνησε περαιτέρω διαδικασία έρευνας με αντικείμενο εικαζόμενη κρατική ενίσχυση που χορηγήθηκε υπέρ της εν λόγω επιχείρησης από το 2005[110].

78. Στις 30 Απριλίου η Ευρωπαϊκή Ένωση και οι Ηνωμένες Πολιτείες συνήψαν συμφωνία για τη δημιουργία ανοικτού εναέριου χώρου μεταξύ ΕΕ και ΗΠΑ [111]. Η συμφωνία αυτή, η οποία τέθηκε σε ισχύ στις 30 Μαρτίου 2008, επιτρέπει την ενοποίηση του τομέα των αεροπορικών μεταφορών στην EE αναγνωρίζοντας όλες τις ευρωπαϊκές αεροπορικές εταιρείες ως «κοινοτικούς αερομεταφορείς», στους οποίους επιτρέπεται να εκτελούν πτήσεις μεταξύ οιωνδήποτε σημείων στην EE και στις ΗΠΑ, χωρίς κανένα περιορισμό όσον αφορά την τιμολόγηση ή το δυναμικό της επιχείρησης. Περιλαμβάνει επίσης διατάξεις που προβλέπουν την ενίσχυση της συνεργασίας μεταξύ της Επιτροπής και του αμερικανικού Υπουργείου Μεταφορών (Department of Transportation - DοT) στον τομέα του ανταγωνισμού.

2.8. Ταχυδρομικές υπηρεσίες

79. Η Επιτροπή συμμετείχε ενεργώς στη διαπραγμάτευση της πρότασής της στο πλαίσιο της διαδικασίας συναπόφασης (άρθρο 251 της συνθήκης ΕΚ)[112]. Μετά από την πρώτη ανάγνωση στο Κοινοβούλιο, την 1η Οκτωβρίου το Συμβούλιο Υπουργών Τηλεπικοινωνιών και Ενέργειας κατέληξε σε πολιτική συμφωνία στο Λουξεμβούργο. Βάσει της συμφωνίας αυτής, η κοινή θέση εγκρίθηκε επισήμως από το Συμβούλιο στις 8 Νοεμβρίου. Ωστόσο, στην κοινή θέση τίθεται ως χρόνος έναρξης της απελευθέρωσης της αγοράς το 2011, και για ορισμένα κράτη μέλη το 2013.

80. Στον τομέα των κρατικών ενισχύσεων , η Επιτροπή εξέτασε ιδίως τις αντισταθμίσεις για τις υποχρεώσεις παροχής δημόσιας υπηρεσίας οι οποίες χορηγήθηκαν σε φορείς εκμετάλλευσης ταχυδρομικών υπηρεσιών, ώστε οι αντισταθμίσεις αυτές να μην υπερβαίνουν το πραγματικό κόστος που συνεπάγεται η εκπλήρωση των υποχρεώσεων παροχής δημόσιας υπηρεσίας και να μην έχουν ως αποτέλεσμα να οδηγούν σε διεπιδότηση εμπορικών δραστηριοτήτων.

81. Σε περίπτωση που αντιστάθμιση για υπηρεσία γενικού οικονομικού συμφέροντος (ΥΓΟΣ) δεν πληροί τους όρους που προβλέπει η νομολογία (υπόθεση Altmark[113]), θεωρείται αναγκαστικά κρατική ενίσχυση, μπορεί ωστόσο να κηρυχθεί συμβατή με τη Συνθήκη δυνάμει του άρθρου 86 παράγραφος 2[114]. Οι όροι υπό τους οποίους αντιστάθμιση για ΥΓΟΣ μπορεί να κηρυχθεί συμβατή διευκρινίσθηκαν με το κοινοτικό πλαίσιο του 2005[115]. Το πλαίσιο απαιτεί, ιδίως, να μην υπερβαίνει η αντιστάθμιση το καθαρό κόστος της εκπλήρωσης των υποχρεώσεων δημόσιας υπηρεσίας.

82. Μεταξύ των αποφάσεων περί κρατικών ενισχύσεων, μπορούν να αναφερθούν δύο εγκρίσεις που δόθηκαν υπέρ των Ταχυδρομείων του ΗΒ (UK Post Office) (στις 7 Μαρτίου[116] και στις 29 Νοεμβρίου[117]). Η Επιτροπή αποφάσισε επίσης να κινήσει επίσημη διαδικασία έρευνας κατά της Γερμανίας προκειμένου να αξιολογήσει εάν η Deutsche Post AG δέχθηκε υπεραντιστάθμιση για την εκπλήρωση των υποχρεώσεων παροχής καθολικής υπηρεσίας που υπέχει[118].

83. Η Επιτροπή έδωσε ιδιαίτερη προσοχή στις κρατικές ενισχύσεις με τη μορφή απεριόριστων εγγυήσεων . Στις 25 Απριλίου, η Επιτροπή έλαβε επισήμως γνώση της συγκατάθεσης της Πολωνίας να καταργήσει την απεριόριστη κρατική εγγύηση που παρείχε στα Πολωνικά Ταχυδρομεία (Poczta Polska)[119]. Στις 29 Νοεμβρίου η Επιτροπή αποφάσισε να διενεργήσει διεξοδική έρευνα για να διαπιστώσει εάν η γαλλική La Poste, ως νομικό πρόσωπο δημοσίου δικαίου, επωφελείται απεριόριστης κρατικής εγγύησης[120]. Σε άλλη υπόθεση που αφορούσε την La Poste, η Επιτροπή ενέκρινε υπό όρους ενίσχυση για τη χρηματοδότηση συντάξεων[121].

3. Το ευρωπαϊκό δίκτυο ανταγωνισμού και τα εθνικά δικαστήρια – Επισκόπηση της συνεργασίας

84. Το 2007 ήταν το τρίτο έτος πλήρους εφαρμογής του συστήματος ελέγχου της τήρησης των κανόνων ανταγωνισμού που θεσπίζει ο κανονισμός 1/2003. Το έτος αυτό ενισχύθηκε περαιτέρω η συνεργασία μεταξύ των μελών του Ευρωπαϊκού Δικτύου Ανταγωνισμού (ΕΔΑ), δηλ. η συνεργασία μεταξύ των εθνικών αρχών ανταγωνισμού (ΕΑΑ) των κρατών μελών και της Επιτροπής. Η ένταση, το πεδίο και η δυναμική της συνεργασίας στο πλαίσιο του ΕΔΑ υπερβαίνουν τις νομικές υποχρεώσεις που θεσπίζει ο κανονισμός 1/2003.

85. Μεταξύ των σημαντικότερων ζητημάτων πολιτικής τα οποία εξετάσθηκαν στο πλαίσιο του ΕΔΑ συγκαταλέγεται η δυνατότητα των ΕΑΑ, κατά την εφαρμογή των άρθρων 81 και 82 της συνθήκης ΕΚ, να μην εφαρμόζουν αντιανταγωνιστικά κρατικά μέτρα (σύμφωνα με την απόφαση του Δικαστηρίου των Ευρωπαϊκών Κοινοτήτων στην υπόθεση CIF[122]).

86. Το 2007 συνεχίστηκε η διαδικασία σύγκλισης που ακολουθήθηκε στο πλαίσιο του κανονισμού 1/2003. Πέραν των νομικών υποχρεώσεων που απορρέουν από την εφαρμογή του εν λόγω κανονισμού, παρατηρείται τάση μεγαλύτερης σύγκλισης των εθνικών διαδικαστικών κανόνων και πολιτικών.

87. Χαρακτηριστικό παράδειγμα αυτής της τάσης προς περαιτέρω σύγκλιση αποτελεί το πρότυπο πρόγραμμα επιείκειας του ΕΔΑ [123]. Tο πρότυπο πρόγραμμα, το οποίο εκπονήθηκε στο πλαίσιο της ομάδας εργασίας του EΔΑ για την επιείκεια κατά τη διάρκεια του 2006, έχει ήδη πολλά ενθαρρυντικά αποτελέσματα κατά το πρώτο έτος από την έγκρισή του.

88. Ένα άλλο παράδειγμα αποτελεί το γεγονός ότι πολλές ΕΑΑ έχουν πλέον αρμοδιότητα να λαμβάνουν αποφάσεις ανάληψης δεσμεύσεων σύμφωνα με το άρθρο 9 του κανονισμού 1/2003. Για τον λόγο αυτό, το 2007 παρατηρήθηκε σημαντική αύξηση τέτοιων αποφάσεων μεταξύ εκείνων που κοινοποιήθηκαν στην Επιτροπή βάσει του άρθρου 11 παράγραφος 4 του κανονισμού 1/2003 (29 αποφάσεις ανάληψης δεσμεύσεων το 2007 έναντι 7 το 2006).

89. Η Επιτροπή ενημερώθηκε δυνάμει του άρθρου 11 παράγραφος 3 του κανονισμού 1/2003 για 140 περίπου νέες έρευνες υποθέσεων που κίνησαν ΕΑΑ[124]. Διάφορες σειρές υποθέσεων αφορούσαν, μεταξύ άλλων, τους τομείς της ενέργειας, των τροφίμων και των μέσων ενημέρωσης. Οι υπηρεσίες της Επιτροπής εξέτασαν ή παρείχαν συμβουλές σχετικά με ένα πολύ σημαντικό αριθμό υποθέσεων οι οποίες προέρχονταν από ΕΑΑ, κατόπιν πληροφοριών που είχαν παρασχεθεί βάσει του άρθρου 11 παράγραφος 4 ή κατόπιν ανεπίσημου αιτήματος . Μέχρι σήμερα, η Επιτροπή δεν έχει κάνει χρήση της δυνατότητας απαλλαγής μιας ΕΑΑ από την αρμοδιότητά της σε συγκεκριμένη υπόθεση με κίνηση διαδικασίας δυνάμει του άρθρου 11 παράγραφος 6.

90. Δυνάμει του άρθρου 15 παράγραφος 1 του κανονισμού 1/2003, το οποίο επιτρέπει στα εθνικά δικαστήρια να ζητούν από την Επιτροπή πληροφορίες που διαθέτει ή τη γνώμη της για ζητήματα σχετικά με την εφαρμογή των κοινοτικών κανόνων ανταγωνισμού, η Επιτροπή διατύπωσε τρεις γνώμες σε εθνικά δικαστήρια : δύο ως απάντηση σε αιτήματα σουηδικών δικαστηρίων και μία προς ισπανικό δικαστήριο.

91. Σύμφωνα με το άρθρο 15 παράγραφος 2 του κανονισμού 1/2003, τα κράτη μέλη διαβιβάζουν στην Επιτροπή αντίγραφο κάθε γραπτής απόφασης που εκδίδουν τα εθνικά δικαστήρια και αφορά την εφαρμογή των άρθρων 81 ή 82 της συνθήκης ΕΚ. Η Επιτροπή έλαβε αντίγραφα περίπου 50 αποφάσεων που εκδόθηκαν το 2007, τις οποίες δημοσίευσε στον δικτυακό τόπο της ΓΔ Ανταγωνισμού[125].

92. Το άρθρο 15 παράγραφος 3 του κανονισμού 1/2003 προβλέπει ότι, όταν το απαιτεί η συνεπής εφαρμογή του άρθρου 81 ή του άρθρου 82 της συνθήκης, η Επιτροπή δύναται να υποβάλλει εξ ιδίας πρωτοβουλίας γραπτές παρατηρήσεις στα δικαστήρια των κρατών μελών, και με την άδεια του εν λόγω δικαστηρίου μπορεί επίσης να υποβάλλει προφορικές παρατηρήσεις. Η Επιτροπή αποφάσισε να παρέμβει ως amicus curiae σύμφωνα με το άρθρο 15 παράγραφος 3 του κανονισμού 1/2003 για υπόθεση στις Κάτω Χώρες σχετικά με τη δυνατότητα φορολογικής απαλλαγής των προστίμων που είχε επιβάλει η Επιτροπή στον τομέα του ανταγωνισμού.

93. Η συνεχής επιμόρφωση και εκπαίδευση των εθνικών δικαστών στην κοινοτική νομοθεσία περί ανταγωνισμού είναι πολύ σημαντική για την εξασφάλιση της αποτελεσματικής και συνεκτικής εφαρμογής των κανόνων αυτών. Από το 2002, η Επιτροπή συγχρηματοδότησε 35 προγράμματα επιμόρφωσης, στα οποία συμμετείχαν περί τους 3.500 δικαστές έως το τέλος του 2007. Στις 25 Σεπτεμβρίου εγκρίθηκε νέα νομική βάση[126]. Βάσει του αντίστοιχου προγράμματος εργασίας για το 2007, προκηρύχθηκε στο τέλος του 2007 πρόσκληση υποβολής προτάσεων για την επιμόρφωση εθνικών δικαστών στην κοινοτική νομοθεσία περί ανταγωνισμού[127].

4. Διεθνης συνεργασια

94. Στο πλαίσιο της διεύρυνσης , οι υποψήφιες χώρες οφείλουν να πληρούν ορισμένες προϋποθέσεις στον τομέα του ανταγωνισμού ως προϋπόθεση για την ένταξή τους στην Ευρωπαϊκή Ένωση, συμπεριλαμβανόμενης της θέσπισης εθνικής νομοθεσίας συμβατής με το κοινοτικό κεκτημένο. Οφείλουν επίσης να δημιουργήσουν τις αναγκαίες διοικητικές δομές και να επιδείξουν αξιόπιστες επιδόσεις στον τομέα του ελέγχου της εφαρμογής της νομοθεσίας. Η ΓΔ Ανταγωνισμού παρέχει τεχνική βοήθεια και υποστήριξη στις υποψήφιες χώρες ώστε να ανταποκριθούν σε αυτές τις απαιτήσεις και παρακολουθεί διαρκώς τον βαθμό στον οποίο οι χώρες αυτές είναι προετοιμασμένες για την προσχώρηση.

95. Το 2007 υπήρξε ιδιαίτερα στενή η συνεργασία με την Κροατία και την Τουρκία. Αυτές οι δύο υποψήφιες χώρες οφείλουν να εκπληρώσουν τα κριτήρια αξιολόγησης που απαιτούνται για το άνοιγμα του κεφαλαίου περί ανταγωνισμού στο πλαίσιο των ενταξιακών διαπραγματεύσεων. Η ΓΔ Ανταγωνισμού παρείχε τη συνδρομή της στις χώρες των Δυτικών Βαλκανίων ώστε να ευθυγραμμίσουν περαιτέρω τη νομοθεσία τους περί ανταγωνισμού με την κοινοτική νομοθεσία.

96. Η Επιτροπή συνεργάζεται με πολλές αρχές ανταγωνισμού σε διμερή βάση και ιδίως με τις αρχές των κυριότερων εμπορικών εταίρων της Ευρωπαϊκής Ένωσης. Η ΕΕ έχει συνάψει ειδικές συμφωνίες συνεργασίας σε θέματα ανταγωνισμού με τις Ηνωμένες Πολιτείες, τον Καναδά και την Ιαπωνία.

97. Κατά τη διάρκεια του έτους, η ΓΔ Ανταγωνισμού και η Επιτροπή Ανταγωνισμού της Δημοκρατίας της Κορέας (KFTC) συνεδρίασαν επανειλημμένως για να διαπραγματευτούν διμερή συμφωνία συνεργασίας στον τομέα του ανταγωνισμού.

98. Επιπλέον, η ΓΔ Ανταγωνισμού διαδραμάτισε ενεργό ρόλο στις διαπραγματεύσεις που διεξάγονται για τη σύναψη συμφωνιών ελευθέρων συναλλαγών με την Ινδία και τη Νότιο Κορέα και για το εμπορικό μέρος των συμφωνιών σύνδεσης με την Κοινότητα των Άνδεων ώστε να μην θίγονται οι συναλλαγές και τα άλλα οικονομικά πλεονεκτήματα που επιδιώκουν οι συμφωνίες αυτές λόγω αντιανταγωνιστικών πρακτικών (συμπεριλαμβανομένων των κρατικών ενισχύσεων).

99. Η ΓΔ Ανταγωνισμού εξακολουθήσει να διαδραματίζει πρωταγωνιστικό ρόλο στο Διεθνές Δίκτυο Ανταγωνισμού (ΔΔΑ).

5. Διοργανική συνεργασία

100. Η Επιτροπή συνέχισε τη συνεργασία της με τα άλλα κοινοτικά θεσμικά όργανα σύμφωνα με την αντίστοιχη συμφωνία ή τα πρωτόκολλα που έχουν συναφθεί με τα όργανα αυτά[128].

101. Όπως κάθε χρόνο, το Ευρωπαϊκό Κοινοβούλιο δημοσίευσε έκθεση πρωτοβουλίας σχετικά με την ετήσια έκθεση της Επιτροπής επί της πολιτικής ανταγωνισμού του προηγούμενου έτους, μετά από ανταλλαγή απόψεων σχετικά με τα ζητήματα που έθιξε η έκθεση της Επιτροπής.

102. Η Επιτροπή συμμετείχε επίσης στις συζητήσεις που διεξήχθησαν στο Ευρωπαϊκό Κοινοβούλιο σχετικά με ορισμένες πρωτοβουλίες πολιτικής της, όπως η μεταρρύθμιση των κρατικών ενισχύσεων (ιδίως όσον αφορά τις κατευθυντήριες γραμμές για τις περιβαλλοντικές ενισχύσεις και την πρόταση κανονισμού γενικής απαλλαγής κατά κατηγορίες) και η έρευνα στον κλάδο των χρηματοπιστωτικών υπηρεσιών. Η αρμόδια για τον ανταγωνισμό Επίτροπος και/ή ο αρμόδιος για τον ανταγωνισμό Γενικός Διευθυντής προβαίνουν σε τακτικές ανταλλαγές απόψεων με τις αρμόδιες επιτροπές του Κοινοβουλίου για τη συζήτηση θεμάτων πολιτικής ανταγωνισμού.

103. Η Επιτροπή συνεργάζεται επίσης στενά με το Συμβούλιο, πρώτον, ενημερώνοντάς το για τις σημαντικές πολιτικές πρωτοβουλίες της στον τομέα του ανταγωνισμού, όπως η μεταρρύθμιση των κρατικών ενισχύσεων και οι έρευνες στους κλάδους της ενέργειας και των χρηματοπιστωτικών υπηρεσιών, δεύτερον, συμμετέχοντας σε ομάδες εργασίας του Συμβουλίου οι οποίες ασχολούνται με ζητήματα πολιτικής ανταγωνισμού και, τρίτον, διατηρώντας στενούς δεσμούς με την εκάστοτε Προεδρία.

104. Επιπλέον, η Επιτροπή ενημερώνει την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις σημαντικότερες πολιτικές πρωτοβουλίες της και συμμετέχει στις συζητήσεις που πραγματοποιεί η μία ή η άλλη, ιδίως κατά την έγκριση της έκθεσης που συντάσσει κάθε χρόνο η Ευρωπαϊκή Οικονομική και Κοινωνική Επιτροπή σχετικά με την ετήσια έκθεση της Επιτροπής επί της πολιτικής ανταγωνισμού.

[1] http://ec.europa.eu/comm/competition/index_en.html

[2] Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων, ΕΕ C 298 της 8.12.2006, σ. 17.

[3] Σε περίπτωση υποβολής περισσοτέρων της μιας αιτήσεων απαλλαγής για την ίδια εικαζόμενη παράβαση, η πρώτη αίτηση θεωρείται αίτηση απαλλαγής και οι επόμενες θεωρούνται αιτήσεις μείωσης προστίμων εκτός εάν απορριφθεί η πρώτη αίτηση.

[4] Ψήφισμα του Ευρωπαϊκού Κοινοβουλίου, της 25ης Aπριλίου 2007 σχετικά με την Πράσινη Βίβλο για τις αγωγές αποζημίωσης για παράβαση των αντιμονοπωλιακών κανόνων της ΕΚ (2006/2207 (INI)). Δημοσιεύεται στην ιστοσελίδα:http://www.europarl.europa.eu/oeil/file.jsp?id=5378362

[5] Υπόθεση COMP/38.899, Εξοπλισμός μεταγωγής με μόνωση αερίου, απόφαση της Επιτροπής της 24.1.2007, υπόθεση COMP/38.823, Ανελκυστήρες και κυλιόμενες κλίμακες, απόφαση της Επιτροπής της 21.2.2007, υπόθεση COMP/37.766, Ολλανδική αγορά μπύρας , απόφαση της Επιτροπής της 18.4.2007, υπόθεση COMP/39.168, Μεταλλικά ψιλικά είδη: συνδετήρες, απόφαση της Επιτροπής της 19.9.2007, υπόθεση COMP/38.710, Άσφαλτος Ισπανίας , απόφαση της Επιτροπής της 3.10.2007, υπόθεση COMP/38.432, Επαγγελματικές βιντεοκασέτες, απόφαση της Επιτροπής της 20.11.2007, υπόθεση COMP/39.165, Επίπεδο γυαλί , απόφαση της Επιτροπής της 28.11.2007, υπόθεση COMP/38.629, Ελαστικό χλωροπρενίου, απόφαση της Επιτροπής της 5.12.2007.

[6] Τα αριθμητικά αυτά στοιχεία δεν περιλαμβάνουν τις επιχειρήσεις που έτυχαν απαλλαγής από τα πρόστιμα λόγω της συνεργασίας τους βάσει της ανακοίνωσης περί επιείκειας.

[7] Στον αριθμό αυτό περιλαμβάνονται δύο επιχειρήσεις σχετικά με τις οποίες οι αποφάσεις επανεκδόθηκαν.

[8] Επιβλήθηκε στον όμιλο ThyssenKrupp.

[9] Βλ. ανακοίνωση τύπου IP/07/956 της 28.6.2007.

[10] Βλ. ανακοίνωση τύπου IP/07/400 της 23.3.2007.

[11] Βλ. ανακοινώσεις τύπου IP/07/1858 της 5.12.2007 και IP/08/164 της 31.1.2008.

[12] Κωδικοποιημένη ανακοίνωση της Επιτροπής για θέματα δικαιοδοσίας βάσει του κανονισμού (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων. H ανακοίνωση για θέματα δικαιοδοσίας δημοσιεύεται στον ακόλουθο δικτυακό τόπο της ΓΔ Ανταγωνισμού: http://ec.europa.eu/comm/competition/mergers/legislation/draft_jn.html

[13] Οι ανακοινώσεις αυτές είναι (i) η ανακοίνωση σχετικά με την έννοια της συγκέντρωσης (ΕΕ C 66 της 2.3.1998, σ. 5), (ii) η ανακοίνωση σχετικά με την έννοια των λειτουργικά αυτόνομων κοινών επιχειρήσεων (ΕΕ C 66 της 2.3.1998, σ. 1), (iii) η ανακοίνωση σχετικά με την έννοια των συμμετεχουσών επιχειρήσεων (ΕΕ C 66 της 2.3.1998, σ. 14), και (iv) η ανακοίνωση σχετικά με την έννοια του κύκλου εργασιών (ΕΕ C 66 της 2.3.1998, σ. 25).

[14] Δεν έχει ακόμη δημοσιευθεί στην Επίσημη Εφημερίδα.

[15] ΕΕ C 210 της 8.9.2007, σ. 14-40.

[16] Από τις 777 κοινοποιήσεις, το 53% αφορούσε κυρίως τους τομείς της μεταποίησης και των υπηρεσιών, το 33% τη γεωργία, το 8% τις μεταφορές και το 6% την αλιεία.

[17] Στον τομέα της γεωργίας και μόνον, ο αριθμός των μέτρων που απαλλάχθηκαν κατά κατηγορίες αυξήθηκε από 119 το 2006 σε 496 το 2007. Τα κράτη μέλη υπέβαλαν επίσης περί τα 200 μέτρα βάσει της απαλλαγής κατά κατηγορία για περιφερειακές ενισχύσεις, η οποία θεσπίστηκε πρόσφατα.

[18] Σε αυτές περιλαμβάνονται: αποφάσεις για απουσία κρατικής ενίσχυσης, αποφάσεις για μη διατύπωσή αντιρρήσεων, θετικές αποφάσεις, αποφάσεις υπό αίρεση και αρνητικές αποφάσεις.

[19] http://ec.europa.eu/comm/competition/state_aid/studies_reports/studies_reports.html. Ο πίνακας παρακολούθησης στο Διαδίκτυο περιλαμβάνει ηλεκτρονικές εκδόσεις όλων των πινάκων, καθώς και σειρά βασικών δεικτών και μεγάλο αριθμό στατιστικών πινάκων.

[20] COM(2007) 791 τελικό της 13.12.2007, Πίνακας Παρακολούθησης των Κρατικών Ενισχύσεων, επικαιροποίηση του φθινοπώρου 2007.

[21] http://ec.europa.eu/comm/competition/state_aid/regional_aid/regional_aid.cfm

[22] Σε αυτές περιλαμβάνονται τα ακόλουθα σχέδια: δημιουργία δύο χημικών μονάδων παραγωγής (υποθέσεις N 898/2006, Repsol Polimeros , N 899/2006, Artensa .), τρία χωριστά επενδυτικά σχέδια στον τομέα πολτού και χαρτιού στην Πορτογαλία (υποθέσεις N 900/2006, CELBI , N 838/2006, Soporcel, N 564/2006, About the future ), επέκταση σταθμού ηλεκτροπαραγωγής στην Ουγγαρία (υπόθεση N 907/2006, Mátrai Erőmű .), μονάδα παραγωγής ηλιακών συλλεκτών στη Γερμανία (υπόθεση N 863/2006, Avancis ), επέκταση εργοστασίου κατασκευής αυτοκινήτων στη Σλοβακία (υπόθεση N 857/2006, Kia Motors Slovakia ) και επενδυτικό σχέδιο που αφορά μονάδα κατασκευής αυτοκινήτων στην Τσεχική Δημοκρατία (υπόθεση N 661/2006, Hyundai Motor Manufacturing Czech ). Η Επιτροπή ενέκρινε επίσης την παροχή κρατικής ενίσχυσης στον όμιλο AMD από τη Γερμανία για τη μετατροπή και την επέκταση των μονάδων που διαθέτει στη Δρέσδη για την παραγωγή μικροπλακών που χρησιμεύουν στην παραγωγή μικροεπεξεργαστών (υπόθεση N 810/2006, AMD Dresden ).

[23] ΕΕ C 323 της 30.12.2006, σ. 1.

[24] Δύο από τα σχέδια αφορούσαν ενισχύσεις για Ε&Α («NanoSmart» και «HOMES») συνολικού ύψους 119 εκατ. ευρώ (υποθέσεις N 185/2007, ΕΕ C 284 της 27.11.2007, σ. 3 και N 89/2007, ΕΕ C 275 της 16.11.2007, σ. 3). Άλλα σχέδια που εγκρίθηκαν περιλάμβαναν: ενίσχυση ύψους 26,5 εκατ. ευρώ για το πρόγραμμα Ε&Α NeoVal (υπόθεση N 674/2006, ΕΕ C 120 της 31.5.2007, σ. 2), ενίσχυση ύψους 37,6 εκατ. ευρώ για το σχέδιο Ε&Α «Télévision Mobile Sans Limite» (υπόθεση N 854/2006, ΕΕ C 182 της 4.8.2007, σ. 5), ενίσχυση ύψους 31 εκατ. ευρώ για το πρόγραμμα Ε&Α OSIRIS (υπόθεση N 349/2007, ΕΕ C 304 της 15.12.2007, σ. 5).

[25] ΕΕ C 194 της 18.8.2006, σ. 2-22.

[26] Κανονισμός 68/2001 της Επιτροπής για την εφαρμογή των άρθρων 87 και 88 της συνθήκης ΕΚ στις ενισχύσεις για κατάρτιση (ΕΕ L 10 της 13.01.2001, σ. 20).

[27] Υπόθεση C 14/2006, Ενίσχυση για κατάρτιση υπέρ της General Motors Antwerp (ΕΕ L 243, 18.9.2007, σ. 71).

[28] Υπόθεση N 541/2006, Fiat Auto S.p.A. (ΕΕ C 220, 20.9.2007, σ. 2).

[29] Υπόθεση N 206/2007, ενίσχυση για κατάρτιση υπέρ της Club Med Guadeloupe (ΕΕ C 284 της 27.11.2007, σ. 5).

[30] Υπόθεση C 18/2007, ενίσχυση για κατάρτιση υπέρ της DHL Leipzig (ΕΕ C 213 της 12.9.2007, σ. 28).

[31] ΕΕ C 311 της 21.12.2001, σ. 21.

[32] Βλ. Ottana (υπόθεση C 11/2007, ενίσχυση διάσωσης υπέρ της Ottana Energia Srl (ΕΕ C 122 της 2.6.2007, σ. 22)), Ixfin (υπόθεση C 59/2007, Ενίσχυση διάσωσης υπέρ της Ixfin SpA (απόφαση της 11.12.2007, δεν έχει ακόμα δημοσιευθεί)) και New Interline (υπόθεση C 13/2007, Ενίσχυση διάσωσης υπέρ της New Interline SpA (ΕΕ C 120 της 31.5.2007, σ. 12)).

[33] Βλ. π.χ. Javor Pivka (υπόθεση C 19/2006, Ενίσχυση αναδιάρθρωσης υπέρ της Javor Pivka, απόφαση της Επιτροπής της 10.7.2007 (δεν έχει ακόμα δημοσιευθεί)) και Novoles Straza (υπόθεση C 20/2006, Ενίσχυση αναδιάρθρωσης υπέρ της Novoles Straza, απόφαση της Επιτροπής της 10.7.2007 (δεν έχει ακόμα δημοσιευθεί)) (και οι δύο ενισχύσεις έχουν εγκριθεί βάσει των κατευθυντηρίων γραμμών για τη διάσωση και την αναδιάρθρωση του 1999), Techmatrans (υπόθεση C 6/2007, Ενίσχυση αναδιάρθρωσης υπέρ της Techmatrans , απόφαση της Επιτροπής της 28.11.2007 (δεν έχει ακόμα δημοσιευθεί)) και Bison-Bial (υπόθεση C 54/2006, Ενίσχυση αναδιάρθρωσης υπέρ της Bison-Bial , απόφαση της Επιτροπής της 12.9.2007 (δεν έχει ακόμα δημοσιευθεί)).

[34] Βλ. π.χ. Nuova Mineraria Silius (υπόθεση C 16/2006, Ενίσχυση αναδιάρθρωσης υπέρ της Nuova Mineraria Silius (ΕΕ L 185 της 17.7.2007, σ. 18)) και Biria (υπόθεση C 38/2005, Biria Gruppe (ΕΕ L 183, 13.7.2007, σ. 27)).

[35] Βλ. π.χ. Legler (υπόθεση C 39/2007, Κρατική ενίσχυση αναδιάρθρωσης υπέρ του ομίλου Legler (ΕΕ C 289 της 1.12.2007, σ. 22)), FagorBrandt (υπόθεση C 44/2007, Ενίσχυση αναδιάρθρωσης υπέρ της FagorBrandt (ΕΕ C 275, 16.11.2007, σ. 18)) ή Fluorite di Silius (υπόθεση C 60/2007, Ενίσχυση υπέρ της Fluorite di Silius S.p.A , απόφαση της Επιτροπής της 11.12.2007 (δεν έχει ακόμα δημοσιευθεί)).

[36] Για μια αποτελεσματική εφαρμογή των αποφάσεων της Επιτροπής με τις οποίες τα κράτη μέλη διατάσσονται να ανακτήσουν παράνομες και ασυμβίβαστες κρατικές ενισχύσεις (ΕΕ L 272 της 15.11.2007).

[37] Στην ανακοίνωση της Επιτροπής για τους «Στρατηγικούς Στόχους 2005–2009» αναφέρεται ότι «[ η ] πρώτη προτεραιότητα σήμερα είναι να αποκατασταθεί η βιώσιμη δυναμική ανάπτυξη στην Ευρώπη, σύμφωνα με τη στρατηγική της Λισαβόνας» . COM (2005) 12 τελικό, σ. 3.

[38] Ανακοίνωση της Επιτροπής προς το Συμβούλιο: Εφαρμογή της ανανεωμένης στρατηγικής της Λισαβόνας για την ανάπτυξη και την απασχόληση: έναρξη του νέου κύκλου (2008–2010) Διατήρηση του ρυθμού της αλλαγής, Μέρος I (COM(2007) 803 τελικό).

[39] Πρόταση για ένα κοινοτικό πρόγραμμα της Λισαβόνας 2008–2010 (COM(2007) 804 τελικό). Βλ. ειδικότερα τον στόχο 5: «Η Κοινότητα θα ενισχύσει την ενιαία αγορά, θα αυξήσει τον ανταγωνισμό στον τομέα των υπηρεσιών και θα λάβει περαιτέρω μέτρα για την ολοκλήρωση της αγοράς χρηματοοικονομικών υπηρεσιών».

[40] Βλ. σύσταση της Επιτροπής της 11ης Δεκεμβρίου για σύσταση του Συμβουλίου σχετικά με την επικαιροποίηση του 2008 των γενικών προσανατολισμών των οικονομικών πολιτικών των κρατών μελών και της Κοινότητας (COM(2007) 803 τελικό).

[41] Βλ. τον προαναφερόμενο στόχο 5, καθώς και τον στόχο 8 σχετικά με την ενέργεια και την κλιματική αλλαγή. Βλ. επίσης το παράρτημα όπου απαριθμούνται τα μέτρα σε επίπεδο ΕΚ για την επίτευξη των στόχων αυτών.

[42] Βλ. τμήμα 3.4 της προαναφερόμενης έκθεσης στρατηγικής.

[43] Ανακοίνωση της Επιτροπής: Έρευνα δυνάμει του άρθρου 17 του κανονισμού (ΕΚ) αριθ. 1/2003 στον ευρωπαϊκό κλάδο του αερίου και της ηλεκτρικής ενέργειας (Τελική Έκθεση), COM(2006) 851 τελικό, και έκθεση της ΓΔ Ανταγωνισμού για την έρευνα στον κλάδο της ενέργειας, SEC(2006) 1724.

[44] Στη δέσμη αυτή περιλαμβάνονται οι ακόλουθες προτάσεις: πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας, COM(2007) 528, πρόταση οδηγίας 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου, COM(2007) 529, πρόταση σχετικά με τον κανονισμό για την ίδρυση Οργανισμού Συνεργασίας των Ρυθμιστικών Αρχών Ενέργειας, COM(2007) 530, πρόταση κανονισμού για την τροποποίηση του κανονισμού (ΕΚ) αριθ. 1228/2003 (ηλεκτρική ενέργεια), COM(2007) 531, πρόταση κανονισμού για την τροποποίηση του κανονισμού (ΕΚ) αριθ. 1775/2005 (φυσικό αέριο), COM(2007) 532.

[45] Ειδική υποομάδα για την ενέργεια συστάθηκε στο πλαίσιο της συνεργασίας με το Ευρωπαϊκό Δίκτυο Ανταγωνισμού (EΔΑ). Το 2007 η υποομάδα αυτή εξέτασε τις εμπειρίες των κρατών μελών σχετικά με διορθωτικά μέτρα σε υποθέσεις ανταγωνισμού.

[46] Σκοπός του συστήματος ηλεκτρονικής εξισορρόπησης είναι να εξασφαλίζεται ότι οι εισροές και οι αποσύρσεις προς και από το δίκτυο μεταφοράς ηλεκτρικής ενέργειας θα είναι ίσες, ώστε να διατηρείται το σύστημα σε ισορροπία.

[47] Απόφαση της 20ής Νοεμβρίου στην υπόθεση κρατικής ενίσχυσης C 36/A/2006, δεν έχει ακόμα δημοσιευθεί στην ΕΕ, αλλά δημοσιεύεται στον ακόλουθο δικτυακό τόπο: http://ec.europa.eu/comm/competition/state_aid/register/

[48] Για τη Γαλλία, βλ. απόφαση της 13.6.2007 στην υπόθεση κρατικής ενίσχυσης C17/2007, ΕΕ C 164 της 18.7.2007, σ. 9 και για την Ισπανία, βλ. απόφαση της 24.1.2007 στην υπόθεση κρατικής ενίσχυσης C3/2007, ΕΕ C 43 της 27.2.2007, σ. 9.

[49] IP/07/114 της 31.1.2007 και MEMO/07/40 της 31.1.2007.

[50] Υπόθεση COMP/37.860.

[51] http://ec.europa.eu/comm/competition/antitrust/cases/decisions/38606/dec_en.pdf

[52] IP/07/1959 της 19.12.2007 και MEMO/07/590 της 19.12.2007.

[53] IP/07/1390 της 25.9.2007.

[54] ΕΕ C 4 της 9.1.2008, σ. 1. Με την εφαρμογή του κριτηρίου αυτού αξιολογείται εάν, υπό παρόμοιες περιστάσεις, ιδιώτης επενδυτής που λειτουργεί υπό κανονικές συνθήκες οικονομίας της αγοράς θα είχε πραγματοποιήσει τη συγκεκριμένη συναλλαγή (π.χ. χορήγηση δανείου ή κεφαλαίων στην τράπεζα) και εάν θα το είχε πράξει με τους ίδιους όρους.

[55] IP/07/1859 της 5.12.2007.

[56] IP/07/154 της 7.2.2007.

[57] IP/07/375 της 21.3.2007.

[58] Υπόθεση COMP/M.4843, RBS/ABN AMRO assets, απόφαση της Επιτροπής της 19.9.2007, υπόθεση COMP/M.4845, Santander/ABN AMRO assets, απόφαση της Επιτροπής της 19.9.2007 και υπόθεση COMP/M.4844, Fortis/ABN AMRO assets, απόφαση της Επιτροπής της 3.10.2007.

[59] Σύσταση της Επιτροπής της 17.12.2007 αναφορικά με τις σχετικές αγορές προϊόντων και υπηρεσιών στον τομέα των ηλεκτρονικών επικοινωνιών, ΕΕ L 344 της 28.12.2007, σ. 65. Η σύσταση για τις σχετικές αγορές αποτελεί σημαντικό στοιχείο του κανονιστικού πλαισίου. Απαριθμεί εκείνες τις αγορές όπου κατά την άποψή της Επιτροπής οι εκ των προτέρων ρυθμιστικοί κανόνες αποτελούν το κατάλληλο εργαλείο για την προώθηση του ανταγωνισμού, των επενδύσεων και της δυνατότητας επιλογής των καταναλωτών. Από την άποψη της πολιτικής ανταγωνισμού, κύριος στόχος της αναθεώρησης ήταν να εκτιμηθεί σε ποιες περιπτώσεις οι εκ των προτέρων ρυθμιστικοί κανόνες παραμένουν αναγκαίοι και πότε μπορούν να καταργηθούν.

[60] Σύσταση της Επιτροπής C(2003) 497 της 11.2.2003, ΕΕ L 114 της 8.5.2003, σ. 45.

[61] Οδηγία 2002/21/ΕΚ της 7.3.2002 του Ευρωπαϊκού Κοινοβουλίου και του Συμβουλίου (ΕΕ L 108 της 24.4.2002, σ. 33).

[62] Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 2002/21/ΕΚ σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών, 2002/19/ΕΚ σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους, και 2002/20/EΚ για την αδειοδότηση δικτύων και υπηρεσιών ηλεκτρονικών επικοινωνιών (COM(2007) 697), πρόταση οδηγίας του Ευρωπαϊκού Κοινοβουλίου και του Συμβουλίου περί τροποποίησης της οδηγίας 2002/22/EΚ για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών, της οδηγίας 2002/58/ΕΚ σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών κανονισμός για τη συνεργασία όσον αφορά την προστασία των καταναλωτών και του κανονισμού (ΕΚ) αριθ. 2006/2004 για τη συνεργασία όσον αφορά την προστασία των καταναλωτών (COM(2007)698), και πρόταση κανονισμού του Ευρωπαϊκού Κοινοβουλίου και του Συμβουλίου για την ίδρυση της Ευρωπαϊκής Αρχής για την Αγορά Ηλεκτρονικών Επικοινωνιών (COM(2007)699). Γενική επισκόπηση δημοσιεύεται στον δικτυακό τόπο της ΓΔ Κοινωνία της Πληροφορίας: http://www.ec.europa.eu/information_society/policy/ecomm/library/proposals/index_en.htm.

[63] Κανονισμός (ΕΚ) αριθ. 717/2007 του Ευρωπαϊκού Κοινοβουλίου και του Συμβουλίου, της 27ης Ιουνίου 2007, για την περιαγωγή σε δημόσια δίκτυα κινητής τηλεφωνίας (ΕΕ L 171 της 29.6.2007, σ. 32).

[64] Ύψους 0,49 λεπτών χωρίς ΦΠΑ για εξερχόμενες κλήσεις και 0,24 λεπτών χωρίς ΦΠΑ για εισερχόμενες κλήσεις. Αυτά τα ανώτατα όρια τιμών θα μειωθούν περαιτέρω το 2008 και το 2009.

[65] Υποθέσεις N 475/2007, National Broadband Scheme, Iρλανδία , απόφαση της Επιτροπής της 25.9.2007, N 473/2007, Ευρυζωνικές συνδέσεις για το Alto Adige , απόφαση της Επιτροπής της 11.10.2007, N 570/2007, Ευρυζωνική πρόσβαση σε αγροτικές περιοχές της Βάδης-Βυρτεμβέργης , απόφαση της Επιτροπής της 23.10.2007, N 442/2007, Ενίσχυση υπέρ ευρυζωνικών υπηρεσιών σε απομακρυσμένες περιοχές του Veneto , απόφαση της Επιτροπής της 23.10.2007.

[66] Υποθέσεις N 746/2006, North Yorkshire NYNET Project Ηνωμένο Βασίλειο , απόφαση της Επιτροπής της 21.2.2007, N 890/2006, Aide du Sicoval pour un réseau de très haut debit , απόφαση της Επιτροπής της 10.7.2007.

[67] Υπόθεση NN 24/2007, Prague Municipal Wireless Network , απόφαση της Επιτροπής της 30.5.2007.

[68] Υπόθεση COMP/M.4662, Syniverse/BSG , απόφαση της Επιτροπής της 4.12.2007.

[69] Απόφαση της Επιτροπής της 24.5.2004 σχετικά με διαδικασία βάσει του άρθρου 82 της συνθήκης ΕΚ και του άρθρου 54 της συμφωνίας για τον ΕΟΧ κατά της Microsoft Corporation, υπόθεση COMP/37.792, Microsoft (ΕΕ L 32 της 6.2.2007, σ. 23).

[70] http://ec.europa.eu/comm/competition/antitrust/cases/decisions/37792/art24_2_decision.pdf

[71] http://ec.europa.eu/rapid/start/cgi/guesten.ksh?p_action.gettxt=gt&doc=MEMO/07/90

[72] http://ec.europa.eu/rapid/start/cgi/guesten.ksh?p_action.gettxt=gt&doc=IP/07/1567 Στις 27 Φεβρουαρίου 2008 η Επιτροπή επέβαλε στη Microsoft πρόστιμο ύψους 899 εκατ. ευρώ λόγω μη συμμόρφωσης με την απόφαση του 2004 πριν τις 22 Οκτωβρίου 2007. Η απόφαση αυτή, η οποία εγκρίθηκε δυνάμει του άρθρου 24(2) του κανονισμού 1/2003, καταλήγει στο συμπέρασμα ότι, πριν τις 22 Οκτωβρίου 2007, η Microsoft χρέωνε υπερβολικές τιμές για την πρόσβαση στην τεκμηρίωση διεπαφής για εξυπηρετητές ομάδας εργαζομένων (Βλ.IP/08/318, 27.2.2008).

[73] Ο όρος «DRAMS» αναφέρεται στη «μνήμη εργασίας» του υπολογιστή.

[74] Βλ. http://ec.europa.eu/comm/competition/antitrust/cases/index/by_nr_77.html#i38_636

[75] Βλ. http://ec.europa.eu/comm/competition/antitrust/cases/decisions/39247/proceedings.pdf

[76] Υπόθεση C 47/2006, Έκπτωση φόρου που θέσπισε η Γαλλία για τη δημιουργία βιντεοπαιχνιδιών, απόφαση της Επιτροπής της 11.12.2007.

[77] Το άρθρο αυτό προβλέπει ότι: «συμβιβάζονται με την κοινή αγορά οι ενισχύσεις για την προώθηση του πολιτισμού και της διατήρησης της πολιτιστικής κληρονομιάς, εφόσον δεν αλλοιώνουν τους όρους συναλλαγών και ανταγωνισμού στην Κοινότητα σε βαθμό αντίθετο με το κοινό συμφέρον».

[78] Tο δεύτερο στάδιο της διαδικασίας επί παραβάσει του άρθρου 226 της συνθήκης ΕΚ.

[79] IP/07/1114 της 18.7.2007.

[80] Και συγκεκριμένα την οδηγία 2002/77/ΕΚ της Επιτροπής, της 16ης Σεπτεμβρίου 2002, σχετικά με τον ανταγωνισμό στις αγορές δικτύων και υπηρεσιών ηλεκτρονικών επικοινωνιών (ΕΕ L 249 της 17.9.2002, σ. 21).

[81] Υποθέσεις N 270/2006 Επιδότηση ψηφιακών αποκωδικοποιητών με ανοιχτή ΑΡΙ (ΕΕ C 80 της 13.4.2007) και N 107/2007 Επιδότηση για την απόκτηση τηλεόρασης βελτιωμένης ευκρίνειας (idTV) — Iταλία (ΕΕ C 246 της 20.10.2007).

[82] Υπόθεση N 103/2007, Επιδότηση για την απόκτηση ψηφιακών αποκωδικοποιητών και για την προσαρμογή κεραιών εδάφους στην Soria , απόφαση της Επιτροπής της 25.9.2007 (ΕΕ C 262 της 1.11.2007).

[83] «Ανοικτή API» σημαίνει ανοικτή προηγμένη διεπαφή προγραμμάτων (advanced program interface) που διευκολύνει τη διαλειτουργικότητα, δηλ. τη φορητότητα του αμφίδρομου περιεχομένου μεταξύ των μηχανισμών διάθεσης, διατηρώντας πλήρη και ανέπαφη τη λειτουργικότητα του περιεχομένου.

[84] Υπόθεση C 52/2005 (πρώην NN 88/2005), Συνεισφορά για την αγορά ψηφιακών αποκωδικοποιητών στην Ιταλία (ΕΕ C 147 της 8.6.2007).

[85] Υπόθεση C 34/2006 (ex N 29/2005), Εισαγωγή της επίγειας ψηφιακής τηλεόρασης (DVB-T) στο ομόσπονδο κράτος της Βόρειας Ρηνανίας-Βεστφαλίας , απόφαση της Επιτροπής της 23.10.2007, δεν έχει ακόμα δημοσιευθεί.

[86] Υπό τους όρους που καθορίζονται στην απόφαση Altmark : υπόθεση C-280/00 (προδικαστική παραπομπή από το Bundesverwaltungsgericht), Altmark Trans GmbH, Regierungspräsidium Magdeburg κατά Nahverkehrsgesellschaft Altmark GmbH Συλλογή 2003, σ. I-7747.

[87] Ανακοίνωση της Επιτροπής σχετικά με την εφαρμογή των κανόνων για τις κρατικές ενισχύσεις που αφορούν τις δημόσιες υπηρεσίες ραδιοτηλεοπτικών μεταδόσεων (ΕΕ C 320 της 15.11.2001, σ. 5).

[88] Tο πλήρες κείμενο της απόφασης δημοσιεύεται στην αγγλική γλώσσα στη διεύθυνση: http://ec.europa.eu/comm/competition/state_aid/register/ii/doc/NN-8-2007-WLWL-07.03.2007.pdf

[89] Tο πλήρες κείμενο της απόφασης δημοσιεύεται στην αγγλική γλώσσα στη διεύθυνση: http://ec.europa.eu/comm/competition/state_aid/register/ii/doc/E-3-2005-WLWL-en-24.04.2007.pdf

[90] Υπόθεση COMP/M.4504, SFR/Tele2 , απόφαση της Επιτροπής της 18.7.2007.

[91] Υπόθεση COMP/M.3333, Sony/BMG-II , απόφαση της Επιτροπής της 3.10.2007.

[92] Τελευταία έκθεση για τις τιμές των αυτοκινήτων η οποία δημοσιεύθηκε στις 27 Ιουλίου 2007:http://ec.europa.eu/comm/competition/sectors/motor_vehicles/prices/2007_05_full.pdf

[93] Κανονισμός (ΕΚ) αριθ. 1400/2002 της Επιτροπής, της 31ης Ιουλίου 2002, για την εφαρμογή του άρθρου 81 παράγραφος 3 της Συνθήκης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας (ΕΕ L 203 της 1.8.2002, σ. 30).

[94] Βλ. π.χ. απόφαση της Επιτροπής, της 13ης Σεπτεμβρίου 2007, σχετικά με μια διαδικασία σύμφωνα με το άρθρο 81 της συνθήκης ΕΚ (υπόθεση COMP/39.140, DaimlerChrysler ) (ΕΕ L 317 της 5.12.2007, σ. 76).

[95] Κανονισμός (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (EE L 171 της 29.6.2007, σ. 1).

[96] Υπόθεση COMP/M.4878, Continental/Siemens , απόφαση της Επιτροπής της 29.11.2007.

[97] Βλ. σημείο 1.4.2 ανωτέρω.

[98] Υπόθεση C 46/2007, Ιδιωτικοποίηση της Automobile Craoiva, Ρουμανία (ΕΕ C 248 της 23.10.2007, σ. 25).

[99] Κανονισμός (ΕΟΚ) αριθ. 3118/93 του Συμβουλίου, της 25ης Οκτωβρίου 1993, για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σ' ένα κράτος μέλος μεταφορείς μη εγκατεστημένοι σ' αυτό (ΕΕ L 279 της 12.11.1993, σ. 1-16).

[100] Απόφαση 649/2006 της Επιτροπής, ΕΕ L 139 της 23.6.2007, σ. 13.

[101] Κανονισμός (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για τις δημόσιες επιβατικές σιδηροδρομικές και οδικές μεταφορές και την κατάργηση των κανονισμών του Συμβουλίου (ΕΟΚ) αριθ. 1191/69 και (ΕΟΚ) αριθ. 1107/70, ΕΕ L 315 της 3.12.2007, σ. 1.

[102] Βλ. την έκθεση της Επιτροπής για την εφαρμογή της πρώτης δέσμης μέτρων για τους σιδηροδρόμους (COM(2006) 189 τελικό της 3ης Μαΐου 2006). Βλ. τη σύσταση της Επιτροπής της 11ης Δεκεμβρίου σχετικά με την επικαιροποίηση για το 2008 των γενικών προσανατολισμών των οικονομικών πολιτικών των κρατών μελών και της Κοινότητας (COM(2007) 803 τελικό). Βλ. ιδίως τη σύσταση σχετικά με τη Γαλλία και τη Γερμανία.

[103] Οδηγία 2007/58/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για τροποποίηση της οδηγίας 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων και της οδηγίας 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής, ΕΕ L 315 της 3.12.2007, σ. 44· οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Κοινότητας, ΕΕ L 315 της 3.12.2007, σ. 51· κανονισμός (ΕΚ) αριθ. 1371/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με τα δικαιώματα και τις υποχρεώσεις των επιβατών σιδηροδρομικών γραμμών, ΕΕ L 315 της 3.12.2007, σ. 14.

[104] http://ec.europa.eu/dgs/energy_transport/state_aid/consultation_ms_en.htm

[105] N 93/2006, ΕΕ C 300 της 12.12.2007, σ. 22.

[106] ΕΕ C 215 της 14.9.2007, σελ. 3. Βλ. επίσης ανακοίνωση τύπου IP/07/1325, 13.9.2007.

[107] IP 07/1558 της 19.10.2007.

[108] MEMO/06/243 της 19.6.2006.

[109] C 10/06, δεν έχει ακόμη δημοσιευθεί.

[110] C 61/07, δεν έχει ακόμη δημοσιευθεί.

[111] ΕΕ L 134 της 25.5.2007, σ. 4.

[112] Στις 18 Oκτωβρίου 2006, η Επιτροπή υπέβαλε πρόταση για πλήρη απελευθέρωση των κοινοτικών υπηρεσιών ταχυδρομικών υπηρεσιών έως το 2009, σύμφωνα με την ενδεικτική προθεσμία-στόχο που τίθεται στην ισχύουσα οδηγία για τις ταχυδρομικές υπηρεσίες.

[113] Υπόθεση C-280/00, Altmark Trans GmbH, Συλλογή 2003, σ. Ι-7747.

[114] Δυνάμει του άρθρου 86 παράγραφος 2, οι επιχειρήσεις που είναι επιφορτισμένες με ΥΓΟΣ μπορούν να παρεκκλίνουν από τους κοινοτικούς κανόνες για τις κρατικές ενισχύσεις, εφόσον η εφαρμογή των κανόνων αυτών δυσχεραίνει, νομικά ή πραγματικά, την εκπλήρωση της ιδιαίτερης αποστολής που τους έχει ανατεθεί.

[115] Κοινοτικό πλαίσιο για τις κρατικές ενισχύσεις υπό μορφή αντιστάθμισης για την παροχή δημόσιας υπηρεσίας (ΕΕ C 297 της 29.11.2005, σ. 4).

[116] Υπόθεση N 822/2006, Debt payment funding to Post Office Limited (ΕΕ C 80 της 13.4.2007, σ. 5).

[117] Υπόθεση N 388/2007, Post Office Ltd: Transformation. Η απόφαση δημοσιεύεται στον δικτυακό τόπο της ΓΔ Ανταγωνισμού: http://ec.europa.eu/comm/competition/state_aid/register/ii/ . Δεν έχει ακόμα δημοσιευθεί στην EE.

[118] Υπόθεση C 36/2007, Καταγγελία για την κρατική ενίσχυση της Ομοσπονδιακής Δημοκρατίας της Γερμανίας στα γερμανικά ταχυδρομεία Deutsche Post AG (ΕΕ C 245 της 19.10.2007 σ. 21) . Η ενίσχυση αυτή χορηγήθηκε επιπροσθέτως προς την ενίσχυση η οποία είχε ήδη κηρυχτεί μη συμβατή στην απόφαση της Επιτροπής της 19ης Ιουνίου 2002 σχετικά με μέτρα που εφάρμοσε η Γερμανία υπέρ της Deutsche Post AG (ΕΕ L 247 της 14.9.2002, σ. 27).

[119] Υπόθεση E12/2005, Απεριόριστη κρατική εγγύηση υπέρ της Poczta Polska (ΕΕ C 284 της 27.11.2007).

[120] Υπόθεση C 56/2007 (ex E15/2005), Απεριόριστη κρατική εγγύηση υπέρ της La Poste. Η απόφαση δημοσιεύεται στον δικτυακό τόπο της ΓΔ Ανταγωνισμού: http://ec.europa.eu/comm/competition/state_aid/register/ii/. Δεν έχει ακόμα δημοσιευθεί στην EE.

[121] Υπόθεση C 43/2006, Projet de réforme du financement des retraites des fonctionnaires de La Poste française. Η απόφαση δημοσιεύεται στον δικτυακό τόπο της ΓΔ Ανταγωνισμού: http://ec.europa.eu/comm/competition/state_aid/register/ii. Δεν έχει ακόμα δημοσιευθεί στην EE.

[122] Υπόθεση C-198/01, Consorzio Industrie Fiammiferi (CIF) and Autorità Garante della Concorrenza e del Mercato Συλλογή 2003, σ. I-8055.

[123] Tο πρότυπο πρόγραμμα επιείκειας του ΕΔΑ δημοσιεύεται στην ιστοσελίδα http://ec.europa.eu/comm/competition/ecn/index_en.html μαζί με κατάλογο συχνών ερωτήσεων (MEMO/06/356).

[124] Το 45% περίπου των εν λόγω υποθέσεων αφορούσε την εφαρμογή του άρθρου 81 της συνθήκης ΕΚ, το 31,5% αφορούσε την εφαρμογή του άρθρου 82 της συνθήκης ΕΚ και το 23,5% αφορούσε την εφαρμογή των άρθρων 81 και 82 της συνθήκης ΕΚ.

[125] http://ec.europa.eu/comm/competition/elojade/antitrust/nationalcourts/

[126] Απόφαση αριθ. 1149/2007/ΕΚ του Ευρωπαϊκού Κοινοβουλίου και του Συμβουλίου, της 25ης Σεπτεμβρίου 2007, για τη θέσπιση, για την περίοδο 2007-2013, του ειδικού προγράμματος Αστική δικαιοσύνη (ΕΕ L 257 της 3.10.2007, σ. 16).

[127] Το κονδύλιο που είχε προβλεφθεί για τις ενέργειες αυτές το 2007 ανήλθε σε 800 000 ευρώ.

[128] Συμφωνία-πλαίσιο της 26ης Μαΐου 2005 για τις σχέσεις μεταξύ Ευρωπαϊκού Κοινοβουλίου και Επιτροπής, Πρωτόκολλο συνεργασίας μεταξύ της Ευρωπαϊκής Επιτροπής και της Ευρωπαϊκής Οικονομικής και Κοινωνικής Επιτροπής της 7ης Νοεμβρίου 2005, Πρωτόκολλο για τις ρυθμίσεις συνεργασίας μεταξύ της Ευρωπαϊκής Επιτροπής και της Επιτροπής των Περιφερειών της 17ης Νοεμβρίου 2005.